Miren Odriozola: "Frogarik ez daukate, ez dagoelako"\nHemen zaude: Sarrera » Herri aldizkaria » 2010 » Uztaila » Miren Odriozola: "Frogarik ez daukate, ez dagoelako"\nUztailaren 15ean hasiko da 'Udalbiltza auzia'-ren epaiketa. Azpeitiko zinegotzi ohiak hamar urteko kartzela eskaerari egingo dio aurre.\nzazpi urte eta erdiko itxaronaldi luzea eta gero, datozen hilabeteetan erabakiko da Udalbiltza auzia, Espainiako Auzitegi Nazionalean. 22 auzipetuk jakingo dute kartzelara joango diren ala ez, 1999an Euskal Herri osoko hainbat udal hautetsiren ekimenez sortutako erakundean egindako lanarengatik. Miren Odriozola da horietako bat. “Loteria bat bezala” ikusten du balizko epaia. Udalbiltzan eginikoaz harro dago. Kontzientzia lasai.\nEpaiketaren bezperetara ailegatuta, zazpi urte eta gero. Kontua hainbeste luzatzea espero al zenuten?\nBa ez. Baina, bestaldetik begiratuta, Egunkaria, Egin eta horiek denak zazpi bat urte luzatu zirela, harritu, ez gaitu harritu. Apirilean bete ziren zazpi urte operazio poliziala egin zutela, Garzonen aginduz. Zazpi urte pasa.\nHorrelako egoera batean zazpi urte... Nolakoa da egunerokoa?\nBueno, egunak eta egunak egoten dira. Orokorrean, egunean egunekoa bizitzea da, eta ezin duzu luzerako planik egin. Azken hiru urteetan behintzat, niri gertatu zait, nola beti zain geunden: uda aurretik hasiko da, ondoren hasiko da, udaberrian hasiko da... Beti horrela, zurrumurruak zeuden... Lehengo urtean esan ere egin ziguten, uda aurretik hasiko zela, eta ez zen hasi; gero esan ziguten abenduan hasiko zela, eta oraingoan sinesteko gainera, segurua zela. Baina ez zuten hasi. Orduan zaude, ba... Planik ezin duzu egin. Esate baterako, iaz ekaina arte erabaki gabe egon nintzen oporretara nora joan. Ekainean esan zidan gure abokatuak uda ondorena arte behintzat ez zela hasiko epaiketa, eta orduan azkeneko momentuan hartzen dituzu erabakiak. Orduan, beti bizi zara horren baitan. Askotan ahaztu ere egiten duzu, ez duzu nahi akordatzerik eta; hor dago hori, baina bizitza normala egiten duzu. Baina beti hor dago hori, hor dago. Planak-eta egiteko, ezertarako aukerarik ez dizu ematen. Nola ez dakizun zer gertatuko den...\nAuzipetuta zaudeten aldetik, betebeharren bat-edo ba al duzue?\nBatzuek bai. Operazio polizial hartan atxilotuta kartzelara eraman zituztenak zortzi ziren, eta ondoren deklaratzera joan eta barrura sartu zituzten beste hiru lagun. Batzuk urtebete egin zuten barruan, beste batzuk gutxiago, beste batzuk gehiago... Horiek bai, horietako batzuk hamabostean behin joan behar izan dute poliziarengana sinatzera, beste batzuek astero. Eta, noski, horrek dakarren zama, astero-astero edo hamabostero hor egon behar zara, ezin duzu inora irten. Horrela hamaika kide egon dira. Gainontzekook ez dugu era horretako arazorik eduki.\nAtzerrira joaterik izan al duzue?\nBai. Ni lehengo urtean izan nintzen atzerrian eta ez dut batere arazorik eduki. Baina beste horiek ez [ atxilotuta egon zirenak ], horiek Garzoni eskatu behar zioten baimena hemendik kanpora atera behar bazuten. Eta batzuetan baietza eman diete, eta beste batzuetan ezetza; batzuei eman diete eta besteei ez, momentuaren arabera. Oraintxe bertan, pertsona bati edo biri oporretara kanpora joan behar dutela eta eman egin diete baimena. Gainontzekook ez dugu eduki horrelako arazorik.\nAzken asteotan, epaiketaren datak ezagutu ondoren, babes taldeak sortu dira, zeuek ere agerraldiak egin dituzue... Jendearen gertutasuna gehiago somatu al duzu orain?\nOrain dela zazpi urte eta erdi gertatu zena gertatu zenean, jende askok babesa eman zigun. Eragile guztiekin bilerak egin genituen, manifestazio nazional handi bat egin zen Bilbon... babes asko eduki genuen. Gero hori hor egon da. Orain, epaiketaren data jarri dutenean, jendea asko ari da laguntzen. Herri askotan sortu dira babes-taldeak, ostiralero elkarretaratzeak egin dira hiriburu ezberdinetan, eta ostiral bakoitzean eragile ezberdinek eman digute babesa: kirolariek, politikoek, legebiltzarkideek, bertsolariek eta idazleek. Eta, gero, nazioarteko jendeak ere bai; manifestu bat dabil, atxikimenduak biltzen. Aurretik, iaz, bi mila sinadura baino gehiago bildu genituen, hemengo alkate eta zinegotzienak, eta Europako Parlamentura eta Eskubideen Batzordera eraman ziren. Nahiko babes handia jasotzen ari gara, gu nahiko gustura gaude. Babesa, gainera, hemengo alderdi politiko, sindikatu eta eragile gehienen aldetik jaso dugu, PP eta PSOErena izan ezik; alderdi batzuk gehiago eta beste batzuk gutxiago, baina behintzat babesa eman digute. Euskal Legebiltzarrean ere mozio bat aurkeztu zen eta onartu egin zuten, alderdi abertzale guztiek onartu zuten hori. Orain, herrietako udaletan ari dira aurkezten mozioak eta Azpeitian behintzat aho batez onartu zen. Lehengoan kontzentrazioan ere jende dezente izan zen eta, bai, nahiko gustura. Babes handia ari da ematen jendea, parte hartzen ari da jendea, eta moral aldetik horrek asko laguntzen du.\nAzpeitian, kale mailan, tokatu al zaizu jendea hau dena ahaztuta zegoenaren ustearekin topatzea? Jendeak zure egoeraren berri ba al dauka?\nEz, jendea harrituta geratzen da. Jende askok orain dela zazpi urte izan zuen honen berri, baina gero ja ahaztu egin da eta artxibatuta zegoela pentsatu ere bai askok. Batek baino esan ere bai, bueno, hori ja itxita egongo da, ezta? Epaiketarik ez dute egingo, ezta?. Baina ez, ez, hori egin, egingo da. Jendea harrituta, eta haserretuta ere bai, nola litekeen herriak aukeratutako pertsona batzuk, lan publikoa eta politikoa egin dugunok, nola litekeen inputatu, epaiketa bat egin, hamar-hamabost kartzela urte eskatu... Jende guztia ez zen enteratuko, jende guztiak ere ez nau-eta ezagutzen, baina jende askok bai, eta dezenteko babesa sentitu dut.\nUdalbiltzaren ia paralelo joan da denboran Egunkaria auzia. Auzi horren emaitza ikusita, itxaropen gehiago duzue, gutxiago...?\nEgunkaria-koak absolbituta edo libre atera zirenean poz handia hartu genuen. Alde batetik, inongo deliturik ez zutelako egin; eta, bestetik, epaile bera daukagu, eta horrek beti ematen dizu itxaropena. Baina beste aldetik oinak lurrean eduki behar dituzu eta ezin da esan gauza berdina gertatuko denik. Linea berdina jarraitzen baldin badu absoluzioa eman beharra dauka, Egunkaria-ren kasuan bezala gurean ere frogarik ez daukate; ez daukate, ez dagoelako, ez delako frogarik existitzen. Baina ez dakigu, ezin dugu esan hori horrela izango denik. Erabakiak politikoak direnez, momentuan komeni zaien erabaki politikoa hartzen da. Egunkaria-rekiko antzekotasunak badaude, baina ezberdintasunak ere bai. Ezberdintasunen artean, adibidez, Egunkaria auzia-n fiskalak kartzela eskaerak atzera bota zituen, eta gureak ez ditu atzera bota. Bestetik, guk 120 bat lekuko aurkeztu genituen epaiketarako, eta horietatik 20 bakarrik onartu dizkigute, pentsa. Lekukoen artean Euskal Herriko pertsonak zeuden, eta nazioartekoak ere bai, Udalbiltzak harremana eduki duelako nazioartearekin. Hor bazegoen jendea, gu asko ezagutzen gaituena, gurekin harremanetan egon dena eta gurekin lanean jardun duena, eta horietako inor ez digute onartu, nazioarteko inor ez. Eta, hemengoak ere, mordo bat atzera bota dituzte. Gero bageneuzkan baita bi peritajeko froga ere, gure alde, demostratzeko, bat, Udalbiltza nondik datorren, Euskal Herrian udalek izan duten garrantzia eta tradizioa azalduz: 1932an udaletako alkateek sinatu zuten hemengo Estatutua, Lizarra-Garazin ere alkateak ibili ziren, eta Udalbiltzaren sorreran ere bai; Bastida Azpeitiko alkatea zen eta horko bileretan ibili zen, Udalbiltza sortu aurretik. Udalbiltzaren ezaugarria da, gainera, udalek eta udaletako hautetsiek osatutakoa dela, herriak aukeratutako pertsonek osatutakoa. Guk egin dugun lana mundu guztiaren agerian egin dugu, ezer ez dugu egin ezkutuan, dena publiko egin da, komunikabideetan eta abar, lan politikoa izan da. Beraien akusazioa da Udalbiltza ETAk aginduta zegoela; guk, ETArekin zerikusirik ez geneukan, Udalbiltza udaletatik sortu zen. Ez daukate frogarik hori esateko. Ba peritaje hori ez digute egiten utzi. Bigarren peritajearekin, berriz, Udalbiltzak mugaz gaindiko izaera zuenez, Ipar eta Hego Euskal Herriko udalak batzen zituelako, Europan zehar era horretako erakunde bat baino gehiago daudela erakutsi nahi genuen, baina hori ere ez dute onartu. Beraiek nahi dituzten gauzak bakarrik onartu dituzte, eta ez dakigu. Ez dakigu.\nPronostiko garbirik ez dagoela, alegia?\nBai, loteria bezala da, ezta? Lehen esan dudan bezala, erabakia politikoa da, deliturik ez dagoelako. Bueno, beraiek delitu bihurtu dute guk egindako lana: euskarari laguntzea, Zuberoari laguntzeko kanpaina egitea, nazioarteko konferentzia egitea herrien eskubideen alde, kirolariei laguntzea... Udalbiltzak hori egin du, laguntzak ematea, udaletatik jasotzen zuen diruarekin proiektu ezberdinak bultzatzea. Kontu guztiak garbi daude, baina...\nUdalbiltzaren antzeko beste proiektu bat bultzatu beharko al litzateke berriro?\nNik dudarik ez daukat, bai ondo irteten bada eta bai gaizki irteten bada. Udalbiltza izan da lehenengo erakundea, Euskal Herri mailan, udaletatik sortua, eta udalak dira herritarrengandik gertuen dauden erakundeak. Herri bakoitzak eskubidea dauka, eta beharra dauka, erakunde batzuk izateko. Eta Euskal Herrian zatituta gaudenez, erakunde honek lankidetza ona egiteko aukera handiak dauzka eta zituen, eta lan asko egin zen, gainera. Nik uste dut, irabazi ala galdu epaiketa, erakunde antzeko bat, izen berarekin edo beste batekin, Iparraldearekin, eta Nafarroarekin, Euskal Herriaren nazio eraikuntza lan hori egiteko, behar-beharrezkoa dela horrelako erakunde bat, eta dudarik ez daukat aurrera jarraitu behar duela.\nZu kartzela zer den probatuta zaude.\nBai, Francoren garaian egon nintzen, ia hiru urtez. Bi urte eta zortzi hilabete egin nituen.\nEta zure bizitzaren puntu honetara iritsita, burutik pasatzen al zaizu, nola izango diren gauzak, epaiketa gaizki joanez gero?\nBegira, orduan ere egon ginen kartzelan herriaren alde lan egiteagatik, eta orain ere berdin. Gogoratzen naiz, orduan kartzelan geundela, Madrilen, Burgosko prozesuan epaitutako lagun batzuekin tokatu nintzela. Eta komentatu egiten genuen, Euskal Herrian egunen batean normalizazioa etorriko da, konponduko dira gauzak, baina, orain frankismoak ekarri gaitu kartzelara, baina oraindik PSOEk edo beste edozeinek ere ekar gaitzazke kartzelara. Orduan, hori komentatu izan genuen, orain dela hogeita hamar urte baino gehiago. 1972tik 1975era egon nintzen ni kartzelan.\nBai, eta orain, begira. Guk ez genuena pentsatzen zen, hainbeste urtean Euskal Herriko arazoa konpondu gabe egon behar zuenik, azkarrago espero genuen konpontzea, eta begira nola gabiltzan, ezta? Txarrerako eta onerako, badakit gutxi gorabehera kartzela zer den, esperientzia txiki bat edukita. Esperientzia edukitze horrek alde batetik lagundu egiten dizu, badakizulako zer den; eta, bestaldetik, esaten duzu, jo, ba gogorra da hori.\nAipatu duzun normalizazio bide horretan, azkenaldian badago mugimendurik eta zurrumurrurik. Bide horretan aurrerapauso berririk emango balitz, zuen epaiketan eragina izango lukeela uste al duzu?\nBadabiltza, bai. Garbi ikusten da ezker abertzalea pauso handiak ematen ari dela, eta hor dago EArekin egin duten akordio estrategikoa. Hori beste pauso bat da, hemengo gatazka konpontzeko bide horretan, eta baita nazio hau askatzeko bidean ere, beste pauso handi bat da. Nik espero dut pauso gehiago egotea, eta ea hemen gatazka hau konpontzeko bidean jartzen garen; ikusten dut eta, Madrilgo Gobernuak-eta igoal gogo gehiegirik ez daukatela. Hor ikusten ditugu kontraesanak, ezta? Egiguren gauza bat esaten eta besteak kontra. Alderdi bereko pertsonak! Nik ez dut uste horiek bakoitza bere aldetik ari direnik lanean, elkarren berri jakingo dutela pentsatzen dut; orain, komeni zaie alde batetik gauza bat esatea eta bestetik bestea, PPrekin eramateko... Politikan horrelako gauzak egoten dira, ezta? Nik bai uste dudala, pausoak ematen joaten badira eta beste giro politiko bat sortzen joanez gero, lagundu dezakela. Gure epaiketa bezala, beste epaiketa batzuk ere badaude oraindik pendiente: Mahai Nazionalarena, gazte batzuena, ANVrena... bukatzen ez den ilara dago hor. Dudarik ez dut egiten lagunduko lukeela.\nEpaiketa ondo bukatu eta zazpi urte hauetan gainean izan duzun ezpata kenduz gero, zer asmo bete nahiko zenuke aurrena, zer plan?\nLehenengo, dena ondo aterako balitz, ospatu, eta eskerrak emango nizkioke herri guztiari, laguntzen ibili diren guztiei. Hortik aurrera zer egingo nuken ez dut pentsatu. Bizkarretik izugarrizko pisua kentzea izango litzateke, hori bai. Espero dezagun hala izatea. Eta horrela ez bada, ba... aguantatu egin beharko dugu.\nGaineratzeko zerbait bai?\nEskerrak ematea nahi diet herritar guztiei, laguntza asko ematen ari direlako, eta orokorrean Euskal Herri osoan eta nazioartean laguntzen ari direnei ere bai. Horrelaxe jarraitzeko esango nieke, parte hartzen eta laguntzen. Egunkariarena irabazi genuen, eta hau ere irabazi egin behar dugu.\nMiren Odriozola: "Frogarik ez daukate, ez dagoelako" Mailo Oiarzabal\nKirolari handiak Argazkiak eta testuak: Ainitze Agirrezabala\nKiroletik kirolerako lanean Ainitze Agirrezabala\nPauso erabakiorra Nekane Zinkunegi\nElizkaleko neska Uztarria\nZhan Sheng Wei: "Hemen bizitzeko garrantzitsua da euskaraz jakitea" Ainitze Agirrezabala


Arrasate Rugby Taldea | Azken sailkatu Zarautzi egingo dio bisita Kanpanzar Arrasatek\nEuskal Ligako 2. Mailako igoera faseko hirugarren jardunaldia jokatuko da asteburu honetan eta, honen baitan, Arrasate Errugbi Taldeko seniorrak Lasarteko Michelin zelaira joango dira. Julen Barrutiak zuzentzen duen taldeak beste behin lidergoa defendatuko du eta, horretarako, azken sailkatu Zarautzi egingo dio aurre. Norgehiagoka domeka eguerdian jokatuko da, 13:30ean hasita.\nDenboraldia iraila amaieran martxan jarri zenetik Kanpanzar Arrasatek tinko eutsi dio 1. Mailarako bideari, izan ere, aurtengo ikasturtean jokatutako partidu guztiak –sailkapen faseko 10ak eta igoera faseko beste biak- irabazi baititu. Arrasatearrek iragan asteburuan lortu zuten azkeneko garaipena, 5-19ko emaitzarekin Lekarozen. Honenbestez, Baztan eta Iruñearen kontra gailendu ostean, lidergoan da Kanpanzar Arrasate bederatzi punturekin. Atzetik Uni Bilbo B dago hiru puntu gutxiagorekin, kategoriaz igotzeko beste hautagai nagusia. Zornotzako eta Iruñea launa puntura berdinduta daude, eta oraindik punturik urratu ez duen Zarautzek ixten du sailkapena.\n2015-2016 denboraldian Zarautzen kontra Mojategin jokatutako partidua.\nGauzak horrela, liderra eta azken sailkatua izango dira aurrez aurre Michelinen asteburu honetan. Datu hauei erreparatuz, sarrailagileek ez lukete arazo handirik izan beharko Zarautzetik denboraldiko 13. garaipena ekartzeko. Kirolaren munduan, baina, dena da posible, eta aurkaririk ahulena ere izan daiteke kapaz ezusteko emateko. Zentzu honetan, orain arteko jarrera igualarekin zelairatu beharko dira Barrutiaren mutilak, kontzentratuta, apaltasun osoz eta, beti bezala, gogor lan egin eta lehiatzeko prest.\nJardunaldi honen ostean igoera faseak pare bat asteko etenaldia izango du, hilaren 23ko asteburura arte, hain justu ere. Orduantxe jokatuko du Kanpanzar Arrasatek denboraldiko partidurik garrantzitsuena izan daitekeena, Uni Bilbo B-k Mojategi bisitatuko baitu. Bilbotarrak mailaz igotzeko arrasatearren aurkari nagusia izatera deituta daude eta, puntuak Mojategin geratuz gero, aurrerapauso nabarmena emangu luke talde zuri-moreak Euskal Ligako 1. Mailara itzultzeko.\nSeniorrek ez bezala, Arrasate Errugbi Taldeko gainontzeko ekipoek zapatuan lehiatuko dute, Errugbi Eskolako neska-mutikoen salbuespenarekin. Ohi bezala, 12 eta 10 urtez azpikoek domekan egingo dute salto berdegunera, oraingo honetan Unben eta Eibar, La Unica eta Atletiko San Sebastian/Hernani aurkariak izango dituztela. Lehenengoek 10:30ean jokatuko dute; bigarrenak, aldiz, 11:50ean egingo dute salto berdegunera.\nEsan bezala, gainontzeko kategorietan zapatuan izango da hitzordua. 14 urtez azpikoak ere Unben arituko dira, goizeko 11:00etatik aurrera. Kadeteek Anoetan jokatuko dute Gaztedirekin batera, eta Bera Beraren kontra garaipena bilatuko dute eguerdiko 13:00eatik aurrera. 18 urtez azpikoen kasuan, asteburu honetan ez da liga jardunaldirik izango.


Frantsesa ikasten: Oinarrizko ikastaroa 6/41. Urtaroak - Nafarberri\nHome frantsesa Frantsesa ikasten: Oinarrizko ikastaroa 6/41. Urtaroak\nFrantsesa ikasten: Oinarrizko ikastaroa 6/41. Urtaroak\nUnknown ordua: 11:32 frantsesa,\nCornerFrenchBistro erabiltzaileak bideo honetan urtaroei buruz hitz egiten du. Urtaroak frantsesez nola esaten diren erakuste digu bideoak.


Titipuntak Pentsagai Onak Dira (Berriz Ere Euskara Batua Eta Euskalkien Arteko Fucking Afera Horretaz) • ZUZEU\nStanley Donen-en Charade filmeko pasarte gogoangarri batean, Audrey Hepburn-ek Cary Grant-en kokots partitua bere behatz fin luze batekin ukitu eta zera galdegin dio: nola egiten duzu hor bizarra egiteko? Gaur egun, akaso, Cary Grant hipsterra zatekeen, eta, hortaz, galdera hori bertze manera bortxatuago batean egin beharko litzateke –“noizbait bizar zaindu eta eder hori moztuko bazenu, nola eginen zenuke ikusi ez baina igartzen dizudan kokots partitu horretan ileak kentzeko?”, edo horrelako zer edo zer–, baina filma bizarrak nagusitu baino lehenagoko tenorean egin zenez, galdemodu hura naturala iduritzen zaigu Hepburnen pertsonaiaren ahoan.\nKokotsak –erakargarriki partituak ala aspergarriki borobilak– alde batera utzita, bertzelako duda izan dute zenbaitek aspaldi honetan: euskarazko fikzio zinematografikoan, euskarazko film eta telesailetan, zer baliatu beharko genuke, euskara batua edo euskalkia? Naturaltasunaren izenean, euskalkia izan da nik gehien aditu dudan erantzuna. Pertsonaiak sinesgarriak izatekotan, euskalkian egin beharko lukete baitezpada, ez euskara batuan.\nBetidanik naturaltasuna arrunt argudio eskasa iduritu zait, edo argudioa baino gehiago, puzkerrak nonahi eta noiznahi botatzea edo bazkaldu bitartean txiste eskatologikoak kontatzea gogoko dutenen aitzakia merkea, eta desodoranterik erabiltzea maite ez dutenen desenkusa pobrea: benetakotasuna, epe ertainean –eta, maiz, epe motzean– nork bere urrin txarra disimulatzeko erabiltzen den eufemismoa izaten da. Irudimen mugatuaren seinalea ere bada, zeren naturaltasunaren izenean euskara batua kondenatzen dutenek nonbait fikzio errealista bertzerik ez dute buruan: noizbait zientzia fikzioa euskaraz filmatuko bagenu, nahitaez euskalkiak erabili beharko genituzke, errealismoaren izenean? Balizko euskal Spock kapitainak baztaneraz egin beharko luke? “Neu naz zure atta” erran beharko luke alegiazko euskal Darth Vader batek?\nDuela urte batzuk, artikulu batean, Terenci Moixek kontatzen zuen sekulako telebista erosia zuela: zinema sobera estimatzen ez zuen jendilajeak –oro har– sosa autotzarrak erosten xahutzen zuen bezala, Moixek nahiago izan zuen alimaleko pantaila paratu bere etxean: horrela, DVDri esker, irudia geldiarazi eta orduak ematen omen zituen Johnny Weissmüller-en –a.k.a. Tarzan– titiburu erraldoiei begira. Ni ados nago Moixekin: titipuntak pentsagai onak dira. Nik ere behin baino gehiagotan buruan ibili ditut Kirk Douglas-en titiburu ikusezinak Spartacus-en (bai eta haren kokotsa ere, maskulino eta oldarkorra, zulo horrekin erdi-erdian, ez Grantena bezala, xarmagarria eta lotsatia); eta maiz oroitu naiz Quentin Dean neska aktore gaztearen titi izugarri puntadunekin, zinez traumatizatu baininduten In the heat of the night filmean. Oroitu, baina ez modu lizunean, modu antropologikoan baizik: akaso niri arraro egiten zaizkidan gorputz horiek, arrotz egiten zaizkidan edertasun kanon horiek, naturalak ziren. Naturaltasuna, bizarra moztea edo bizarra uztea bezala –eta utziz gero, bizarra zaintzea edo ez zaintzea bezala– konbentzio bat da, gizartean onartzen den arau multzo bat. Gorputza bera ere, Kirk Douglasen itxura fisiko –nire ikuspuntutik– xelebreak erakusten duen bezala, konbentzio bat da.\nBeharbada, jatortasuna baino gehiago –anitzetan jatortasuna izaten baita naturaltasunaren mozorropean altxatzen dena– euskaraz hizkera zinematografiko konbentzionala behar dugu, eta astia hizkera horretara jartzeko. Konbentzio onargarri bat aurkituz gero, naturala dela erranen dugu: espainolera bikoiztutako filmetan, adibidez, ez dugu zirkinik ere egiten pertsonaia batek “quita tus jodidos pies de la jodida mesa” erraten duenean –ez preseski nire inguruan erdara “naturalean” gehiegitan aditzen dudan esaldia–. Zeregin horretan euskalkiek badute tokia doike; izan ere, harrigarriena zera da: zeinen agudo eta zeinen erraz kondenatu duten batzuek euskara batua euskal zinemagintzatik kanpo gelditzera. Tira, ez hain harrigarria, modan baitago azken bolada honetan euskara batuaren ezintasuna azpimarratzea.\nAspaldian, Rafael Contek, literatura kritikaria zela erraten baitzuen, iruzkina egin zion El País-en Ramiro Pinilla-ren Verdes valles, colinas rojas trilogiaren lehen atalari. Liburua potolo samarra denez, Contek naski pentsatu zuen, hura komentatu beharrean, hobe izanen zela euskarazko literaturari egurra ematea, eta halaxe egin zuen: ustezko kritikari horren iduriko, Euskal Herriko egiazko literatura erdaraz idatzitakoa da: Unamuno, Baroja, Maeztu, edo Pinilla bera. Motiboa ere aipatzen zuen: euskarak ez du ematen nobela on bat –edo, oro har, literatura ona– egiteko; beraz, Conteren ustez, euskaraz ez da literatura onik, eta, hala bada –Axularren dictum famatuari buelta emanez–, euskarak du falta, eta ez euskaldunek. Ez dakit garai hartan inork arrapostua eman ote zion erdipurdiko kritikari hari, baina susmoa dut –gero eta susmo handiagoa, gainera– gaur egun graziosu bat baino gehiago bat heldu direla Conteren ikuspuntuarekin euskara batuari dagokionez.\nEuskara batuaren 50. urteurrena dela-eta, Iñaki Segurolak hauxe erran du Iruñerriko aldizkari ttiki batean, Karrika-n: “Batua besterik ez dagoen tokietan erdarak hartzen du hizkuntza biziaren tokia. Euskal Herri edo Deserriaren soziolinguistika halakoxea delako. Nolanahi ere, esan beharra dago batuak ez duela gaizki ematen inprimakietan, literaturan, fedabideetan eta idazten den bezala hitz egiten den leku solemne eta ofizialetan; orobat Euskal Deserriko kaleetan erdararen ordez Batua aditzeak gaitzerdiko sentimendu on bat dakarkit gehienetan”.\nHanditan, nik ere anti-intelektuala izan nahi dut, eta literatura eta hizkuntza idatzia arbuiatu. Bitartean, Euskal Deserriko Hiri Buruzagian –Iruñean, alegia– lagun batekilan gelditzen naiz tarteka kafetto bat hartzeko: hoberik ezean –gizajoak gu– euskara batuan aritzen gara, baina isildu ere isiltzen gara noizbehinka, ohartzen baikara fikzio errealistaren arauak urratzen ari garela, gu –bi lagun, Iruñeko Deserri erdaldunean, euskara batuan egiten– ez garela existitzen, ez ginatekeela sinesgarriak izanen film batean, lekuz kanpo gaudela, benetakotasunaren apezen gurasokeria bertzerik ez dugula merezi. Halere, berehala hasten gara berriz solasean, ez baitugu errealismoa gustuko. Gustuko bagenu, erdaraz –erdara batuan, hain zuzen– eginen baikenuke.\nBerriz Ere Euskara Batua Eta Euskalkien Arteko Fucking Afera Horretaz\n6 pentsamendu “Titipuntak Pentsagai Onak Dira (Berriz Ere Euskara Batua Eta Euskalkien Arteko Fucking Afera Horretaz)”-ri buruz\niñaki barandiaran 2014-12-10 16:58\nZorionak santi! Are gehiago semeei ERE batuan egiten diegu…txairo era xalo!\nBelatz 2014-12-10 20:27\nOso ona, Santi, titipuntetan nuena bete-betean esaten asmatu duzu. Hau ere aparteko karpetatxoan gordeko dut. Ea noiz aukeratzen eta apailatzen duzun Zuzeun argitaratutako artikulu mordoxka eder bat eta liburu batean paratu. Nik eta, nik bezala, beste askok ere biziki estimatuko dizugu, liburuak halako “enpakea” ematen baitio idatzizko produkzioari. Datorren urteko Durangoko azokan liburua sinatuko didazulakoan…\nNagore 2014-12-10 22:56\nIrala 2014-12-11 00:11\nNeu ere elkartzen naiz Bilbon kafe baten bueltan lagunekin titipuntez aritzeko.Emon eurre, Xanti!!\nark 2014-12-12 08:46\nhiztegia 2014-12-12 13:14\nnaturala zer den eta zer ez, primeran definitu duzu Santi. Orain, ni banaiz euskalkia ere erabili behar dela dioen zoro horietako bat. Uste dut batak ez duela bestea kentzen… Niri ere ez litzaidake naturala egingo Leitzako nire osaba batuan entzutea telebistan, baina bai Leitzako nire lagun euskaldun ez hain berria batuan aritzea… eta biak ikusiko nituzke gustura telebistan. Spok euskaraz aritzea bera egingo litzaidake niri antinaturala… extralurtarrak euskaraz!?!?! euskaldunak ere ez dugu ta egiten askotan!!!


Lanbide Heziketa eta euskara Euskal Autonomia Erkidegoan | Soziolinguistika Klusterra\nAtarikoa » Lanbide Heziketa eta euskara Euskal Autonomia Erkidegoan\nLanbide Heziketa eta euskara Euskal Autonomia Erkidegoan\nFormazio ziklo batzuetan ikasle kopuru interesgarriak ematen du izena, eta beste batzuetan berriz oso gutxik. Erdi Mailako Formazio Zikloetara, orokorrean, dauden 30.000 ikasletik 11.000 etortzen dira eta hauek erkidego osoko ikastetxeen artean 39 ziklo desberdinetan banatzen badira, gehi A eta D ereduetan banatzen baditugu, taldeen osaketa benetan mirari bat izaten da.\nMomentu honetan 96 ziklo desberdin eskaintzen ari gara eta horietatik 47 D ereduan gauzatzen dira. Gainera, ikastetxe guztien artean eskaintzen denarekin, 3.000 ikasle postu goitik bete gabe gelditzen dira, eta hauetatik 900 D ereduetako taldeetan. Beraz, momentuz eskaintzen ari garenarekin plazak soberan daude; beharbada, bakoitzak nahi duen tokian ez dituela aurkituko izango da hurrengo arazoa.\nIrakasle asko izan dira aurreko\nlerroetan adierazi dugunagatik euskalduntzeko prozesua atzeratu zutenak. Behar bada orain, berriro animatu eta lagundu behar genieke. Beste irakasle batzuek aldaketarik ez izateko bere aldera ere bultzatzen dute; ez dute ahalegin hori egin nahi. Ez dute ikusi nahi zenbait lurraldetan eta zonaldetan ikasleen gehiengoa euskaraz ikasten ari dela, eta horiek direla etorkizunean beraiekin egongo direnak, eta lan munduan txertatzen lagundu behar diegula.\n3. AURRERA BEGIRA ZER?\nAzterketa honen ondoren erabakiak hartu beharko ditugu, baina emaitzek zer esaten duten jakin bitartean, zer eginik badago eta egiten ari garen ekintzen artean aipatzekoak hauek izango lirateke\nAurrera begiratuz eta ikerketak zer esango duenaren zain, irakasleen formaziorekin eta euskalduntzearekin jarraitu eta sakondu behar dugu.\nMaterialgintzari bultzada handi bat eman behar diogu, eta lantegiak ere lan honetan murgilarazi behar ditugu, beraien materialak baitira askotan erabiltzen ditugunak eta hauek euskaraz eginez gero, lan erdia izango genuke.\nDerrigorrezko Bigarren Hezkuntzan eta Batxilergoan bere ikasketak euskaraz egiten jarraitzen dutenak gehiengoa dira; aldiz, Lanbide Heziketara hurbiltzen direnek, azken urte hauetan, badirudi hizkuntzari lehentasunik ez diotela ematen, edo beste era bateko arazoak daudela, eta horiek galarazten dutela ikasketak euskaraz jarraitu nahi dituztenei beren aukera aurrera eramatea.\nHezkuntza sisteman, Lehen eta Derrigorrezko Bigarren Hezkuntzan A–B eta D hizkuntza ereduak bermatuak daude, eta derrigorrezko ondorengo ikasketetan, Batxilergoan eta Formazio Zikloetan, hain zuzen, A eta D ereduak dira kontuan hartzen direnak. Zenbait ikastetxek Batxilergoan eta gutxi batzuk Formazio zikloetan B ereduko antzeko esperientzi batzuk egiten ari dira, bainan eredu mota hau ez dago arautua maila hauetan.\nHau horrela izanik, aldizkariak hausnarketa txiki bat egiteko aukera eman didanez, saiatuko naiz nire ikuspegitik non aurkitzen diren zailtasunak eta hauek ekiditeko egin beharko liratekeen eta egiten ari garen beharrezko lanak azaltzen.\nDBH ONDORENGO IRTEERAK. ESKAINTZA\nDerrigorrezko Bigarren Hezkuntza B edo D ereduan ikasi duen neska-mutil gazte baten azalean jarri nahi nuke bere aukeraketa egiteko unean.\nA ereduan ikasi duenak zalantzarik ez dauka eredu berdinean jarraituko duela eta. Batxilergoa egitea pentsatzen badu, ikastetxe aukera handia aurkituko du, eta beraietan normalean bi batxilergo mota edo gehienez hiru eta hauek A eta D ereduan; B ereduan ari diren ikastetxe gutxi batzuen salbuespena izan ezik. Batxilergoa ikasten duten ikasleen kopurua handia izanik, eta batxilergo mota desberdinak gutxi, ikasgaien materialak argitaletxeek ateratako liburu ederretan aurkituko ditu eta alde horretatik arazo gutxi izango du. Bestalde, irakasle prestatuak eta hizkuntza eskakizunei aurre egiteko formatuak izango ditu normalean.\nLanbide Heziketako Erdi Mailako Formazio Zikloren bat egin nahi badute, berriz, 39 ziklo desberdinekin aurkituko dira, hauek 21 familia profesionaletan banaturik: Fabrikazio Mekanikoa, Elektrizitate-Elektronika, Mantendua eta Produkzio zerbitzuak, etab. Gainera eskaintza hau erkidegoko 175 ikastetxe desberdinetan aurkituko dute, eta bakoitzean ziklo desberdinak gainera.\nGainera, Formazio Ziklo hauek moduluetan banatuta daude, batez besteko 12 moduluetan hain zuzen, eta zeharkako moduluak kentzen baditugu (lau bat), lan profilari loturik dauden modulu profesionalak 8 dira eta hauetako bakoitzak bere ikasmateriala behar du, ikasmaterial tekniko eguneratua (gaurko egunean daraman abiadurarekin), euskaratua (materialak enpresetako liburuetatik edo katalogoetatik ateratzen direlako gehienetan, eta hauek erdaraz edo ingelesez aurkitzen dira). Honek esan nahi du, lanbide heziketako euskarazko materialgintzan lan ikaragarria dagoela egiteko eta 8 modulu bider 39 ziklo desberdin, 312 modulurentzat materialak egin edo euskaratu behar direla, Erdi Mailako Formazio Zikloetan bakarrik.\nBatxilergoa egin ondoren jarriko bagina, gure neska–mutil hauek berriro ere bi aukera dituzte, hau da, Lanbide Heziketako Goi Mailako Formazio Zikloak egin, edo selektibitatea gainditu ondoren unibertsitatera joan. Bigarren kasuan, hiru unibertsitaterekin aurkitzen dira, hau da, eskaintza kontzentratua dagoela, nahiz eta aukerak zabalak izan. Ikasle kopurua fakultate konkretu batzuetan biltzen direnez, taldeak osatzeko aukera gehiago dituzte.\nLanbide Heziketan, berriz, Goi Mailako Formazio Zikloei, erdikoei gertatzen zaien antzekoa gertatzen zaie, 57 Goi Mailako Formazio Ziklo desberdinetan banatzen direla, 21 famili profesionaletan eta erkidegoko 175 ikastetxetan. Ikasmaterialari dagokionez, ziklo bakoitzeko 8 modulu desberdin bider 57 ziklo, 456 moduluentzat materialak egin edo euskaratu behar direla.\nIKASLEEN IKUSPEGITIK IKUSITA\nLanbide Heziketa egin nahi duen ikasle batek erabakia nola hartzen duen pentsatzen jarrita eta hainbat urtetako esperientzia gazte hauekin izanda, burura egoera hauek etortzen zaizkit:\nEtxe inguruan aurkitzen dudan ikastetxearen eskaintza ikusiz, konformatu, eta ez hizkuntzak eta ez zikloak ez du bere erabakia baldintzatzen, lehentasuna, etxetik hurbil egoteak duelako (kirola egiten dutelako, herritik atera nahi ez dutelako, etab.)\nIkasle batzuek garbi daukate beren lanbidea zer izatea nahi duten, eta era horretan garbi daukate, herrian bertan aurkitzen ez badute edo eta orain arteko hizkuntzan eskaintza hori ez badute aurkitzen, inolako eragozpenik gabe, beste herri batera joateko edo beste hizkuntza batean ikasteko arazorik ez dutela. Garbi dute, adibidez, Telekomunikazioak ikasteko, Irunera joan behar dutela eta eskaintza erdaraz dela (momentuz behintzat).\nBeste batzuek, berriz, lehentasuna hizkuntzari emango diete, beraien erraztasuna hori delako eta gainera garbi dutelako hizkuntza horretan jarraitu nahi dutela eta eskubidea dutela. Horretarako, hauek ere ez dute arazorik beste herri batera joateko eta bertan nahi duten zikloa eta gainera erabaki duten hizkuntzan egiteko.\nAsko dira erabakia “koadrilan” hartzen dutenak, eta horrela denak edo talde batek behintzat eskola bat aukeratzen dute eta hara doaz guztiak, batzuk gauza bat egitera eta besteak beste bat, baina behar bada eskaintza ikusirik, hizkuntzari garrantzia gehiagorik eman gabe.\nIKASTETXEEN IKUSPEGITIK IKUSITA\nEgia da, eta esan beharrean gaude, aurreko Lanbide Heziketatik LOGSEk ekarri zuenera alde handia dagoela eta aldaketaren momentuan, zegoen irakasleen profilarekin egin zela aldaketa. Geroztik, irakasle askok euskalduntzeko ahalegina egin dute; askok baita lortu ere eta gaur egun euskaraz ematen dituzte bere ikasgaiak. Hala ere, beste mailetako irakasleekin konparatuz, Lanbide Heziketan atzeraxeago gelditu gara, egia da. Arrazoiak ere badaude, eta aitzakia moduan erabiliko ez ditugun arren, esan beharra dago aldaketaren epe berdinean gure enpresek izugarrizko krisia izan zutela eta bertatik ateratzeko modu bakarra teknologian aurrera egitea besterik ez zegoela. Horrela, gure ikastetxe guztiak langileen etengabeko formazioan buru belarri sartu ziren, eta beste hainbat gauzaren artean, horri eskerrak gure enpresak aurrera atera eta hamarkada lasaiagoa pasatu dute.\nIrakasle asko izan dira aurreko lerroetan adierazi dugunagatik euskalduntzeko prozesua atzeratu zutenak. Behar bada orain, berriro animatu eta lagundu behar genieke. Beste irakasle batzuek aldaketarik ez izateko bere aldera ere bultzatzen dute; ez dute ahalegin hori egin nahi. Ez dute ikusi nahi zenbait lurraldetan eta zonaldetan ikasleen gehiengoa euskaraz ikasten ari dela, eta horiek direla etorkizunean beraiekin egongo direnak, eta lan munduan txertatzen lagundu behar diegula.\nBaldintza hauekin guztiekin, ikasleek nola erabakiko duten jakiterik ez dago, eta planifikazioarekin asmatzea ere oso zaila izango dela deritzogu. Irakasleak moldatu beharrean aurkitzen dira; oraindik batez besteko 47 urteko adinean ditugu, horrela bada, azterketa serio bat egin beharrean aurkitu gara.\nIrailetik otsailera bitartean Planifikaziorako Teknikariak eta unibertsitateko talde batek ikerketa sakon bat egin dute. Aztertuko diren gaiak hauek izanik:\n1. ESKAINTZAREN ANALISIA\nHasierako Lanbide Heziketan (E.M.H.Z. eta G.M.H.Z.) hizkuntza eskaintzaren analisia, neurketa, eta mailaketa.\nLurralde Historikoen analisia\nEskola Barrutiekiko analisia\nFamilia Profesionalen korrelazioa\nHeziketa moten mailaketa\nEskaintzaren potentzialitateak eta ahultasunak\nLanbide Heziketako ikastetxeen indarrak eta ahultasunak, langilegoaren hizkuntza eskakizunei eta heziketarako behar diren materialei buruz.\nIkastetxe publiko zein hitzartuetako langilegoaren ikerketa, gai hauei buruz:\nirakasleen hizkuntza gaitasuna\ningurune geografikoari begiratuz disgregazioa.\nHizkuntza desberdinetan aurkitzen diren material didaktikoaren ezagutza eta mailaketa.\nIngurune geografiko bakoitzeko ezaugarri soziolinguistikoaren eta industrialaren identifikazioa.\nEzaugarri soziolinguistikoen arabera inguruneen tipologia.\nIngurune geografiko bakoitzeko sare industrialen eta bere berezitasunen karakterizazioa\nParte hartzen duten aktoreen ikuspuntua\nLanbide Heziketako ikastetxeekin lotura duten instituzioetako zuzendaritzetatik, zuzendariaren eta irakasleen ekarpenak, balorazioak, eta ikuspuntuak era zuzenean jasotzea.\nLHko 100 zuzendariri eta 400 bat irakasleri ikastetxean bertan galdeketa zuzena.\nInstituzioetako 15 arduradunei elkarrizketa sakona.\nJasotako informazioaren analisi integrala eta berezitua.\nHeziketa Ziklo bakoitzean jaso behar diren konpetentzien barruan, hizkuntza konpetentziak identifikatzea.\nBehar diren edukiak, konpetentziak, eta egoera ikusirik, Heziketa Zikloak mailakatu.\nIrakaskuntza-Ikaskuntza prozesuan erabiltzen den modulu desberdinen tipologia ezarri, zailtasun, konplexutasun, abstrakzio, eta esanahi motaren arabera (teknikoa, …)\n2. ESKAEREN ANALISIA\nDBHko eta Batxilergoko ikasleen eboluzioa epe motzean eta ertainean ezagutzea, hizkuntza ereduen arabera eta beste hizkuntza programen arabera.\nLurralde Historikoei begiratuz analisia.\nEskola Barrutiei begiratuz analisia.\nIngurune soziolinguistikoen korrelazioa.\nLHko hizkuntza eskaintzari buruzko ikasleen ekarpena, balorazioa, eta ikuspegia era zuzenean ezagutzea.\nLHko 1000 ikasleei ikastetxean bertan galdeketa.\nGizarteko agenteen ikuspegia\nLHko hizkuntza eskaintzari buruz, gizarteko zenbait agenteren ekarpena, balorazioa eta ikuspuntua modu zuzenean ezagutzea.\nAukeratutako informatzaile estrategikoekin 12 elkarrizketa sakon, gehienbat elkarte hauetakoak: IKASLAN, HETEL, AICE, FERE, IKASTOLAK.\nAukeratutako sindikal arloko informatzaile estrategikoekin 5 elkarrizketa sakon gehienbat: LAB, STEE-EILAS, ELA, UGT-FETE eta CC.OO.\nAukeratutako enpresa arloko informatzaile estrategikoekin 4 elkarrizketa sakon, gehienbat: CEBEK, SEA, ADEGI, CONFEBASK.\nAukeratutako akademiko-hizkuntzetako arloko informatzaile estrategikoekin 4 elkarrizketa sakon. LH eta hezkuntza mundua ezagutu behar dute.\n25 enpresetako arduradunei e-posta bidez galdeketa.\nJasotako informazioaren analisi integrala eta berezitua\nFamili Profesional eta ingurune geografiko bakoitzeko lanbideratze joerak analizatzea.\nGaur egun ditugun datuen azterketa eta korrelazioa.\nIngurune soziolinguistikoen eta lanbideratze datuen arteko erlazioa.\nAzterketa honen ondoren erabakiak hartu beharko ditugu, baina emaitzek zer esaten duten jakin bitartean, zer eginik badago eta egiten ari garen ekintzen artean aipatzekoak hauek izango lirateke:\nLaneki Ekimenak hiru hanka ditu: lehenik, materialak; bigarrenik, baliabide ekonomikoak; eta hirugarrenik, itzultzaileak. Lehen hanka hau, HETELeko eta IKASLANeko zentroetako irakasleak dira.\nBigarren hanka osatuko luken baliabide ekonomikoak biltzeko, berriz, EAEko administrazio publikora jo da: Arabako, Bizkaiko, eta Gipuzkoako Foru Aldundietara eta Eusko Jaurlaritzako Hezkuntza Sailera, Aurrezki kutxetara, etab.\nEta azkenik, aipatutako hirugarren hanka osatzeko, hau da material horiek (irakasleen apunteak zein liburuak) euskaratu eta irakasleen esku jartzeko, itzulpen teknikoetan eta Lanbide Heziketarako materialen argitalpenean esperientzia eta ospea dituen ELHUYAR Kultur Elkartearengana jo dugu. Elhuyarrera jotzearekin materialaren bermea eta bateratasuna ziurtatuko ditugulakoan gaude.\nEkimena konplexua da eta kudeaketa korapilotsua du. Lan-programan bost atal ikusten dira:\n1- Kudeaketa orokorra\n2.2. Itzulpenarekin lotutako beste lanak\n2.2.3. Internet-en jartzea\n2.2.4. Laguntza informatiko orokorra\nOrain arte egindakoa www.jakinbai.com/lanbideki zuzenbidean aurki dezakezue.\n“Lanbide Heziketa euskaraz eta Iparraldean bizi” leloarekin bat eginez Iparraldeko eta Hegoaldeko euskaldunak lanean ari gara Lanbide Heziketa euskaraz beste irtenbide bat bezala hango ikasleek ikus dezaten.\nHorretarako, enpresa gizonak, irakasleak, ikastetxeen elkarteak, eta abar bildu dira eta ekimen hau martxan jarri dute. Iparraldeko ikasle euskaldunek, Hegoaldean Lanbide Heziketa eginez, lana lortzea, beren enpresak sortzen laguntzea, eta behar diren ahaleginak egitea Iparraldea gaztez hustu ez dadin dira helburuak.\n4. LABURPEN MODUAN\nMaterialgintzari bultzada handi bat eman behar diogu, eta lantegiak ere lan honetan murgilarazi behar ditugu, beraien materialak baitira askotan erabiltzen ditugunak eta hauek euskaraz eginez gero, lan erdia izango genuke. Material hauek argitaratzerik ez dagoenez, internet irtenbide interesgarria da; denon eskura jarri baititugu materialak, eta munduko edozein lekutatik lor dezakegu beharrezko materiala.\nIkasleen konfidantza lortu behar dugu, animatu eta etorkizuneko protagonistak beraiek direla ikusarazi. Beraiek eramango dute euskara lantegietara, beraiek normalizatu behar dute euskararen erabilpena gizartean.\nIkastetxeetako zuzendaritzek, ingurua ongi ezagutu eta beharrei erantzuteko prest, barrura begiratu behar bada begiratu egin behar dute, bainan kanpoan gertatzen denarekin ahaztu gabe.\nAzkenik, arraunean denok egin behar dugu, bakoitzak duen indarrarekin bainan denok batera, hau guztion lana dugula esan beharrik ez dago eta.


kritiken hemeroteka » Mikel Antzak eta Zubietak elkar topatu zutenekoa\n« Nazioaz musikaren bideetatik | Epaltzaren irakaspena »\nMikel Antzak eta Zubietak elkar topatu zutenekoa Gorka Bereziartua / Argia, 2010-04-18\nBazebilen zurrumurrua, bageneukan jakin-mina eta badator notizia: apirilaren 22an aurkeztuko du Susak Mikel Antzaren liburu berria, Ospitalekoak nobela. Hiru urtez aritu da donostiarra aurreneko eleberria idazten.\nGaian ni baino jantziago dagoen batek esan beharko du liburu hau kokatzen denetz autofikzioaren esparruan. Gauza bat argi dago: baduela zer edo zer autobiografikotik. Mikel Antza preso dago, Fresnesko espetxean izkiriatu du Ospitalekoak. Mikel izeneko euskal preso politikoa da nobelako protagonista eta narratzailea ere. Kartzelako ospitalera eraman dute, puskatutako atzamarra birgaitzeko. Baina ospitalean dena okertuko da, eta gurpildun aulkian bukatuko du; ezinduta idazteaz aparteko zeregin guztietarako. Hori nola gertatu den jakin bitartean, beste istorio batzuk harilkatzen joango dira: arrebaren mutil-laguna hiltzeagatik kartzelan sartu duten Dimitrirena; 1936ko Gerran gudari ibilitako Xabierrena; eta, batez ere, Mikelen beraren iragana. Narratzailearen pentsamenduek ematen diete lotura istorio guztiei.\nTeknikoki ondo soluzionatutako lana da, egitura zirkularrekoa, zabaltzen dituen hariak behar den momentuan josten dakiena; eta, topos nagusia ospitale bat izanda kontrakoa pentsa bazitekeen ere, erritmo azkarrekoa. Horrek harritzen du gehien lehen irakurrian: nobela non kokatuta zegoen jakinda adagio bat espero bazitekeen ere, bizia dela Ospitalekoaken tempoa.\nBigarren irakurketa baterako berriz, ariketa posible bat: nobela hau irakurtzen duenak Raul Zeliken Lagun armatua (Txalaparta, 2009) ere leitu badu, nobelak konparazio interesgarri baterako aukera ematen du. Zergatik? Zeliken eleberriko pertsonaietako bat, Zubieta izeneko etakidea, Mikel Antzaren trasuntua delako. Beraz, tarte laburrean, pertsonaia bihurtuta irakurri dugu idazlea, eta idazleak bere buruarekin zerikusia duen pertsonaia idatzi du. Biak alderatzea tentazio handia da.\nEgia: Lagun armatuako Zubieta aske dago, sasian; eta Ospitalekoakeko Mikel, kartzelan. Egoerak baldintzatzen du pertsonaien izaera. Baina hala ere, biek badute puntu amankomun bat: literaturarekiko jarrera. Nobela bietan azaltzen da idaztearen eta borrokaren artean hautatu beharra. “Ez al duk antzerki lan gehiago idazten?” galdetzen dio Zeliken nobelako protagonistak Zubietari; eta aurrerago, talentua alferrik galtzen ari dela esaten dio. “Seguru ez zela hainbesteko talentua” erantzuten du Zubietak. Ez da gaiaz gehiago hitz egiten. Ez da horretarako momentua. Ospitalekoaken dator arrapostu zabalagoa. “Halako batean jabetu nintzen idatzizko munduak gugan sortzen dituen hunkiduren katea ez dela benetako bizitzakoen oihartzun apal bat baino”. Hau da, “idazteko, bizi behar da” eta “bizitzeko, idatzi behar da” formulazioen artean, lehenengoaren aldeko hautua egiten du narratzaileak. Ipar bera seinalatzen du nobelaren hasierako zita batek: “Oraindik ez zarenean zutitu bizitzeko, alferrikakoa da esertzea idazteko” (Henry David Thoreau).\nGainontzean, antz handirik ez: Zeliken ekintzaile hotza, pertsonaia barnerakoi eta bukaerarako gozo bihurtuta aurkitzen dugu Ospitalekoaken.\nUrte askoren buruan donostiarrak erakutsi du badakiela oraindik nola kontatu. Zer kontatua ez zaio falta. Hurrengoaren zain gaude.


Estatu Batuek ez dute loturarik ikusten Tamiflu-ren eta 12 haurren heriotzaren artean Japonian | Consumer\nEstatu Batuek ez dute loturarik ikusten Tamiflu-ren eta 12 haurren heriotzaren artean Japonian\nSendagai hori hegaztien gripearen pandemia izanez gero eraginkorra izan daitekeen biruskontrako bi medikamentuetako bat da.\nEstatu Batuetako agintariek ez dute aurkitu Tamiflu-ren eta Japoniako 12 haurren heriotzaren arteko loturaren ebidentziarik. Izan ere, sendagaia hartzen zuten, eta birusen aurkako bi medikamentu horiek eraginkorrak izan daitezke giza gripearen pandemiaren kasuan. Roche suitzar laborategiak sendagaia prestatzen du, eta Estatu Batuetako Elikagai eta Sendagaietarako Agentziaren (FDA) batzorde baten aurrean aurkeztu zen. Batzorde horrek Tamifluk haurrek erabiltzen dutenean izan ditzakeen arriskuak aztertzen ditu.\n“Eskura dugun informazioan oinarrituta, ezin dugu ondorioztatu kausaltasun-lotura dagoenik Tamiflu-ren eta informatutako haurren heriotzen artean”, adierazi zuen FDAk organismoaren pediatria-batzordeari aurkeztutako agiri batean.\nJaponiako prentsak azaldu duenez, gripearen kontrako sendagaia hartzen zuten 16 urtetik beherako haurren suizidioetan eragina izan zuen Tamifluk. FDAk mundu osoko 75 buru-nahaste eta larru kasu zehaztu ditu, horietatik 69 Japonian. Sendagaiak kontrolatzeko Europako agentziak ere medikuntzari buruzko beste azterketa bat eskatu zion Rocheri.\n“Japoniako haurren neuropsikiatria-gertakarien hazkundea gripeari lotutako entzefalopatiaren inguruko kontzientzia handiagoarekin, populazioa Tamiflur-era gero eta gehiago iristearekin eta tratamendu horren albo-ondorioen jarraipen intentsiborako garaiarekin bat dator ziur aski”, zehaztu zuen FDAk.\n“Rochek ez du uste Tamifluren eta heriotza horien artean loturarik dagoenik; ziur gaude Tamiflu bai haurrek bai helduek erabil dezaketela” esan zuen ostegunean Al Wasiewski Estatu Batuetako Rocheren bozeramaileak.\nZenbait herrialdek Tamifluren erosketa handiak egin dituzte H5N1.Tamifluk ez du gaixotasuna sendatzen, baina ondorioak arintzen ditu.\nmedicamento-eu muertes-eu tamamino


Policlínica Gipuzkoa: “Katarataren eraginez, lausotu bezala egiten da ikuspegia modu itzulezinean” – GAUR DONOSTIA\n“Kataraten efektua da ikusmena lausotu egiten dela, begietan lainoa bagenu bezala. Kristalinoaren kaltzifikazioa izaten da horren arrazoia. Albiste ona da operatzeko modukoa dela. Kirurgia erosoa da pazientearentzat; asko perfekzionatu da denborarekin, eta, gaur egun, lente bat ipini daiteke kristalinoaren ordez. Lente hori izan daiteke monofokala edo multifokala. Guk lente multifokala gomendatu izan dugu”, azaldu digu Héctor Fariña oftalmologoak. Lourdes Ruiz oftalmologoak eta biek elkarrekin emango dute konferentzia ostegun honetan, uztailak 15, Donostiako Aquariumean, eta begietako gaixotasunen diagnostikoan eta tratamenduan izan diren azken aurrerapenez jardungo dute.\n“Oftalmologiako aurrerapen guztiak, argi ikus dezazun” izenburupean, Policlínica Gipuzkoako bi oftalmologoek eta Quirónsalud Donostia ospitaleak begietako hainbat gaixotasunen tratamenduetan izandako azken berrikuntzak azalduko dituzte Osasun Gelan, hala nola begi lehorra, konfinamenduaren ondorioz areagotu egin baita hainbeste orduz pantailen aurrean emateagatik.\nEra berean, begietako kirurgian izaniko azken aurrerapenak ere aurkeztuko dituzte; batez ere hipermetropia, miopia, presbizia eta kataraten kirurgian izanikoak.\nHéctor Fariña oftalmologoaren esanetan, “pazientearen ikusmenerako arazo bihurtzen denean operatu behar da katarata, eta hobe agertu berritan bada, bigunago egongo baita”.\nHéctor Fariñak azaldu duenez, “katarata kristalinoaren gardentasun arruntean agerturiko opakutasun bat da; gure begien lente naturalean agertzen dena, hain justu. Kristalinoa osatzen duten proteinak hondatzen hasten direnean gertatzen da, eta horrek eragiten du lainoa edo lausoa sortzea”. “Kasu horretan, tratamendu posible bakarra da kristalinoa ateratzea, eta, haren tokian, begi barneko lente bat ipintzea, pazientearen aldez aurreko graduazioa zuzentzeko gauza dena, dela urrunekoa, dela gertukoa. Metodo horri esker, ikusmena argitzeaz gainera, kalte errefraktiboak zuzendu ditzakegu”, gaineratu du.\nOftalmologo-taldearen hitzetan, prozedura erraza da eta oso normalizaturik dago. Hurrengo Osasun Gelako aurkezpenean, pazienteen lekukotzak eta irudiak aurkeztuko dituzte, ikusmeneko gaixotasunak eta puntako tratamenduak ilustratzeko.\nOsasun Gela aurrez aurrekoa da, baina online ere jarraitu daiteke, Policlínica Gipuzkoaren YouTubeko kanalean. Parte-hartzaileek galdera guztiak egin ahal izango dituzte aurkezpenaren osteko solasaldian, zeinaren moderatzailea Quirónsaludeko Asistentziako zuzendaria izango baita, Sonia Roussel.\nAnterior Entrada anterior: Elkarrekin Donostia pone en duda la transparencia del Gobierno municipal en la obra de los apartamentos para mayores de Mons\nSiguiente Entrada siguiente: Policlínica Gipuzkoa: “La catarata hace como si la vista se empañara de forma irreversible”


Zenbait ikonoren alboko gezian klik egitean tresna-barra bat irekitzen da. Tresna-barra lekuz aldatzeko, arrastatu titulu-barra. Sagu-botoia askatu bezain laster, tresna-barra kokaleku berrian geratuko da. Arrastatu titulu-barra beste kokaleku batera, edo arrastatu leihoaren ertz batera, eta tresna-barra hor atrakatuko da. Tresna-barra bat ixteko, egin klik Itxi leihoa ikonoan. Tresna-barra berriz ere ikusgai ipintzeko, hautatu Ikuspegia - Tresna-barrak - (barraren izena).\nBiratze-botoiaren pondoko eremuak zenbakizko balioak definitzen baditu, neurri-unitate bat ere definitu daiteke, adibidez 1 cm edo 5 mm, 12 pt edo 2".\nHainbat neurri-unitatetan sartu daitezke balioak sarrera-eremuetan. Lehenetsitako unitatea zentimetroa da. Hala ere, zehazki zentimetro bateko tarte bat lortu nahi baduzu, idatzi '1cm'. Unitate osagarriak erabil daitezke testuinguruaren arabera, adibidez '12 pt' 12 puntuko espaziorako. Unitate berriaren balioa ez bada erreala, aurrez zehaztutako gehieneko edo gutxieneko balioak erabiliko ditu programak.\nAukera hau paragrafo-estiloetan, marko-estiloetan eta orrialde-estiloetan soilik agertzen da.\nAukera hori paragrafo-estiloetan, marko-estiloetan eta karaktere-estiloetan soilik agertzen da.\n(Komando hau laster-menutik soilik atzitu daiteke).


Kokein: "Ibilbideko diskorik kañeroena sortu dugu" — Gaztezulo\nKokein: "Ibilbideko diskorik kañeroena sortu dugu"\nKokein: "Ibilbideko diskorik kañeroena sortu dugu" Lau urteko isiltasuna indarrez hautsi du Kokein taldeak. 15 urteko ibilbidea elkarrekin igaro ondoren, Eibarko boskotea energiaz beterik bueltatu da eszenatokietara; Lurpekhariä diskoan rock doinu kementsu eta distortsionatuak bildu dituzte. Esperientzia eta pasioa armatzat hartuta, gelditzeko dator Kokein. Lete bateria jotzailearekin izan gara. https://www.gaztezulo.eus/albisteak/kokein-elkarrizketa https://www.gaztezulo.eus/albisteak/kokein-elkarrizketa/@@download/image/KOKEIN PROMO LURPEKHARIÄ 1 Photo- Galder Izagirre.jpg\nLau urteko isiltasuna indarrez hautsi du Kokein taldeak. 15 urteko ibilbidea elkarrekin igaro ondoren, Eibarko boskotea energiaz beterik bueltatu da eszenatokietara; Lurpekhariä diskoan rock doinu kementsu eta distortsionatuak bildu dituzte. Esperientzia eta pasioa armatzat hartuta, gelditzeko dator Kokein. Lete bateria jotzailearekin izan gara.\nLau urte isilpean igaro dituzue; nolakoa izan da eszenatokietara bueltatzea disko berria besapean hartuta?\nOso pozik gaude itzulerarekin. Bazen Kokein taldea desagertzera zihoala uste zuenik, baina denbora honetan ez gara egonean egon; urpekarien moduan ibili gara lokalean lanean, lur-azalean gertatzen zenari so, eta azkenik, iritsi da azalera ateratzeko unea. Gure ibilbidean kaleratu dugun diskorik distortsionatuena da Lurpekhariä; dinamikoa eta azkarra da, indartsua.\nHasierako talde bera mantentzea lortu duzuen bakarretakoak zarete; nolakoa da Kokeinen osasuna egun?\nOsasun ona dugula esango nuke. 15 urtetan denetik gertatzen da, eta bakoitzaren egoera pertsonalak aldatzen doazen arren, lagun talde bat gara, pasio amankomun batekin: musika. Hori ez da aldatu urte guzti hauetan. Gure arteko harremanaren sekretua horixe da, gure zaletasuna. Mundu zoro honetan gustuko duguna partekatzen jakin dugu, helmugarik zehaztu gabe, presiorik gabe.\nEta 15 urtetan ez al duzue inolako liskar edo tentsiorik bizi?\n[Barreak] Noski baietz! Azken finean, gurea ere bizikidetasuna da, eta une on zein txarrak igaro ditugu elkarrekin. Egon dira eztabaidak, ezadostasunak une zailak. Konposatzerakoan ematen dira uneak non denok uste dugun gurea dela ideiarik onena, eta beti ez da erraza adostasun batera iristea. Dena den, horrenbeste urteren ondoren, elkar horren ondo ezagutzen dugunez sorpresa gutxi eramaten ditugu. Beraz, une gozoa bizi dugu egun.\nRocka da zuen musikaren oinarria, eta disko berrian bereziki nabari daiteke transmititu nahi izan duzuen indarra; nondik datoz energia horiek?\nBa egia esan, diskoa egiten hasi aurretik hausnarketa egin genuen, diskoa nolakoa izatea nahi ote genuen zehazteko. Halako prozesua egiten genuen lehen aldia izan da, beti sortu baitugu buruari buelta gehiegi eman gabe. Lan honetan beraz, aurretik definitu dugu egin nahi genuen bidea. Ibilbideko diskorik kañeroena sortu dugu; Kokeinen DNAn dauden abesti lasairen bat edo beste ere txertatu dugu, baina orokorrean inoiz baino indartsuagoa sortu dugun lana. Askok aipatu digute taldeen ohiko bidearen aurkakoa egin dugula; askok intentsitatea moteldu egiten dute urteekin, baina guk kontrako bidea hartu eta disko elektrikoa kaleratu dugu.\nEgungo musika taldeek kutsu postmodernoa eta hipsterra hartu dute; zuen musika ondo kokatzen al da egungo garaietan, hala erosoago zenbiltzaten 80-90ko hamarkadetan?\nGu hamarkada horietakoak gara, eta noski, gure musikan nabaria da garai horietako kutsua. Dena den, orduan ere existitzen ziren musika mota horiek, nahiz eta horren modan ez egon. Orain, Indie eta Ska kutsuko talde pila daude, eta ondo dago hori; ulergarria da garaietara egokitu nahi izatea, eta ia ezinezkoa da inguruko tendentziekin ez kutsatzea. Erabat zilegi iruditzen zait korrontean murgiltzea. Guk, barrutik ateratzen zaigun horri eusteko apustua egin dugu, baina musikaren egunerokotasuna alde batera utzi gabe; garrantzitsua da gaurkotzea.\n'Samuraien kemena izan behar da musikan jarraitzeko' idatzi du zuen aurkezpen testuan Koldo Otamendik (Musikazuzenean); eszenatokiak indarrez zapaltzera dator Kokein?\nLurpetik indarrez atera gara, bai. Azken finean, talde bate horren ibilbide luzean mantentzea ez da erraza; denobra behar da entseatzeko, egunak adosteko, eguneroko gauzekin bat egiteko... Asko dira bidean desgiten diren taldeak, bizitzan adlaketak datozelako. Gure kasuan, hor jarraitzea lortu dugu, behar zenean kemena eta indarra ateraz. Uste dut hortik doazela Koldoren hitzak; samuraien pasioaz egin dugula aurrera, eta batzuek akabatuta geundela uste zuten arren, indartsu bueltatu garela.\nGazteek musika kontsumitzeko dituzten ohiturei egokitzeko zailtasunak dituzte taldeek; nola iritsi publiko gazteetara?\nEz da batere erraza; gu bezalako talde baten kontzertura datozen gazteenek 26-27 urte izaten dituzte; hortik beherakoengana iristea zaila izaten da. Hainbat dira horren atzean dauden fenomenoak, baina nire ustetan nabariena da kontsumitzeko ohituren aldaketa; egungo gazteek informazio gainkarga izugarria dute, eta beraz, bila ibili beharrean, iristen zaien guztia filtratu eta bertatik aukeratzen dute gustuko dutena. Ondorioz, uneko talde edo abesti potenteetak dira beraiengana iristen direnak. Gure garaian, alderantzizko prozesua ematen zen; jendeak bilaketa lanak egiten zituen, heuren gustuko taldeak aurkitu arte. Saiatu gara mundu guztiarengana iristen, gustu guztiak aseko dituzten euskarri eta bideak jorratzen, baina ez dago arrakastaren gakoa jakiterik. Formula magikoa aurkitzen baduzue abisatu!


Arum - Wikipedia, entziklopedia askea.\nArum landare loredunen genero bat da, Araceaearen familia barrukoa. Euskaraz suge-belar izena ematen zaie. 25 espezie inguru dira, Europa, Asia eta Ipar Afrikan banaturik daudenak. Espezie-dibertsitate handiena Mediterraneo inguruko eskualdeetan dago.\nAzpifamilia Aroideae (en)\nLandare bizikorrak dira. Errizoma zuzena eta sendoa dute, 10-60 cm luzea. Gezi itxurako hosto zabalak dituzte. Loreen multzoa hosto itxurako zorro batez inguratua dute. Fruitu biribil gorriak izaten dituzte, mordoan antolatuak. Landare guztia da pozoitsua.\nArum italicum - (Suge-belar nerbiozuria)\nArum maculatum - (Suge-belar pikarta)


EUSKARAREN EGUNA — La Salle Eibar\nEUSKARAREN EGUNA Abenduaren 3an Euskararen Eguna zela-eta Azitaingo La Salle ikastetxean hainbat ekintza antolatu genuen. Udaletxeko Pleno Aretoan Juan San Martinen Zirikadak ozenki irakurtzeko aukera izan zuten Ikasle Batzordeko sei ikaslek. La Salle Isasiko ikasleek ere aukera berdina izan zuten. Hona hemen DV-n agertutako berria. http://www.lasalleeibar.com/eu/albisteak/euskararen-eguna http://www.lasalleeibar.com/eu/albisteak/euskararen-eguna/@@download/image/Membrete euskara batzordea.jpg\nAbenduaren 3an Euskararen Eguna zela-eta Azitaingo La Salle ikastetxean hainbat ekintza antolatu genuen. Udaletxeko Pleno Aretoan Juan San Martinen Zirikadak ozenki irakurtzeko aukera izan zuten Ikasle Batzordeko sei ikaslek. La Salle Isasiko ikasleek ere aukera berdina izan zuten. Hona hemen DV-n agertutako berria.\nLehiaketa bat antolatu dugu ere. Ondoren egiten zaizkizun galdera guztiei zuzen erantzuten badiezu, opari baten zozketan parte hartuko duzu. Erantzunak ostegun goizean (abenduak 10) zure gelan egongo den kutxa batean sartu beharko dituzu. Sari banaketa aurki izango da.


Web Eustat. Mikrodatu Fitxategien Eskaera\nMikrodatu Fitxategien Eskaera\nMikrodatuen fitxategietan Eustatek egindako inkesten norbanakoaren erregistro mailako informazioa dago. Fitxategi hauek, -babestuak, anonimoak- balio erantsia ematen diote estatistika-erabiltzaileari; izan ere, taula bidezko hedapen estandarrak ezin ahalbidetzen dituen datu ustiapen eta analisiak burutzeko modua ematen baitu.\nAtal honek Eustaten eskuragarri dauden mikrodatu estandarren fitxategien zerrenda du, eta erabiltzaileek dagokion eskaera egiteko formularioaren bidez lortu ahal izango dituzte. Hemengo lotura bakoitzak fitxategi baten deskribapena du, eta fitxategiak sortzeko erabilitako kalitate eta isilpekotasun irizpideak:\nMikrodatu fitxategia. Bizi-kondizioen inkesta, 2004. Norbanakoak.\nMikrodatu fitxategia. Bizi-kondizioen inkesta, 2004. Familiak.\nMikrodatuen fitxategia.Inkesta Demografikoa 2006tik eratorritakoa.\nOHARRA: Mikrodatu fitxategien zehaztasun eta erabilpenaz orientazioak ematen badira ere, Eustatek ez du inongo erantzukizunik erabiltzaileak egindako datu formatu honen ustiapenetik eratorritako ondorioez eta adierazgarritasun estatistikoaz.


Aldaketa, Eremu publikoa okupatzeko tasa arautzen duen udal ordenantzan. Behin betiko onespena\nAndosillako Udalak, 2020ko irailaren 24an egindako osoko bilkuran, hasiera batez onetsi zuen aldaketa Eremu publikoa okupatzeko tasa arautzen duen udal ordenantzan (2008ko 152. Nafarroako Aldizkari Ofiziala, abenduaren 15ekoa), xedapen iragankor bat erantsiz.\nAurreko erabakia argitaratu zen 2020ko 233. Nafarroako Aldizkari Ofizialean, urriaren 8an, eta ondotik iraganda hogeita hamar egun balioduneko jendaurreko epea, eta ez denez aurkeztu erreklamazio, kexa edo oharrik, onetsitzat jotzen da, bat etorriz uztailaren 2ko 9/1990 Foru Legearen 325.1. artikuluarekin (foru lege horrek tratatzen du Nafarroako Toki Administrazioa), eta xedatzen da argitara dadila Nafarroako Aldizkari Ofizialean, behar diren ondorioak izan ditzan.\nAndosillan, 2020ko azaroaren 26an.–Alkatea, Francisco Javier Sanz Itarte.\n“2020ko martxoaren 14tik aurrerako ondorioekin, eta 2020ko abenduaren 31 arte, kendu egiten dira eremu publikoa okupatzeagatiko tasak, ostalaritzako terrazei dagozkienak, zeinak jaso baitira 8. artikuluan, Eremu publikoa okupatzeko tasa arautzen duen udal ordenantzan”.\nIragarkiaren kodea: L2014459


Herrira | Oharrak & Hondarrak\n2 thoughts on “Herrira”\nIñaki Murua on 8:25 am 2020/09/08 said:\nUkronia ona, Iban. Baita “herririk” izan ez dugunontzat ere.\nBukatutakoan, Imanolek kantatzen zuen “Euskadin Castillan bezala ” gogoratu dut, Segurako aitonak egindako bidaiak zirela-eta seguruenik.\nIban Zaldua on 9:14 am 2020/09/08 said:\nPozten naiz gustatu izanaz, Iñaki. Eskerrik asko iruzkinagatik.


"Nicolas Guerendiain" Irungo Errepublikarrak - Eskola Espainiako II. Errepublika garaian\nAske izateko hezi...Eskola Espainiako II. Errepublika garaian\nKantina hauek baserritar haurrei eta bitartekorik ez zuten familia apaleko haurrei arreta eskaintzeko egin ziren. Udal erabaki baten arabera, familia “dirudunetako” haur bik, txandaka, egunero, kantinan bazkaldu behar zuten. Eta ondo bazkalduko zuten, esaten digutenez, egonarri handiz egoten baitziren haurrak euren txanda noiz iritsiko zain.\n1931ko apirilaren 14an aldarrikatu zen II. Errepublika estatu espainiar osoan. Aukera izan zen Espainiar Estatuko herri guztientzat. Alfontso VIII.aren erregealdi txarra eta Primo de Riveraren diktadura are okerragoa amaituta, hiritar guztientzako demokrazia eta modernotasuna, askatasuna, hezkuntza eta aurrerabidea, berdintasuna eta eskubide unibertsalak ekarri zituen berekin batera Espainiako II. Errepublikak.\nEskola publikoa, derrigorrezkoa, laikoa, mistoa, giza elkartasunaren printzipioan oinarritua, jarduera edo ariketa metodologiaren ardatz. Halakoxea zen eskola Espainiako II. Errepublikaren garaian. 1931ko apiriletik aurrera abiarazi ziren berrikuntza guztien artetik izarra izan zen hezkuntza. “Zalantzarik gabe, hezkuntza proiektua izan zen Errepublikak bere burua aurkezteko izan zuen txartelik onena”, dio Alcalá de Henaresko Unibertsitateko Hezkuntzaren Historian katedradun Antonio Molerok. “Izan ere, berrikuntza ororen oinarria izan zen: Estatu demokratiko bat ezarri beharra zegoen, eta herritar alfabetatuak behar ziren. “Estatu hezitzailea” zen, berresten du Huelvako Unibertsitateko Historia arloko doktore Consuelo Dominguezek. Azken hau eta Molero II. Errepublikaren garaiko hezkuntzan dira adituak, eta irakasleek proiektu handi hura oso begi onez jaso zutela esan digute.\n1931ko apirilaren 14an Errepublikak alfabetatu gabeko Espainia batekin egin zuen topo, herritarrak gosez eta zorriz beterik, baina ikasteko irrikatan. Eta idazle, poeta eta pedagogo jakintsuenak lanean jarri ziren. Herriz herri, kultura ibiltaria. Abenduan Konstituzioa onartu baino lehen, Gobernuak lehenengo neurriak hartu zituen premiazko dekretuen bidez: Estatu plurala eta hizkuntzak aitortu zituen (ikasleen ama hizkuntzari begirunea egingo zioten), eta Instrukzio Publikoko Kontseiluaren buruan, erreformak abian jarriko zituen Unamuno idazlea izendatu zuten.\nArian-arian 27.000 ikastetxe egitea proiektatu zuten, baina artean, udalek haurrei heziketa bat emateko gelak atondu zituzten. Eta baita helduei ere. “Izan ere bazen ikastetxeren bat hilerrietako autopsia-aretoan. Ahal zen tokietan”. Orduan berebiziko lana egiten zuten andereñoek: euren etxeetan irakasten zuten udalek emandako diru-laguntzei esker.\nErrepublikak ikastetxeak irakasle onenenik betetzeko helburua izan zuen. Baina garaiko irakasleek euren soldatak bezain apalak ziren prestakuntza maila zuten. Instrukzio Publikoko Ministerioaren buruan Marcelino Domingo jarri eta Lehen Hezkuntzako zuzendari nagusi Rodolfo Llopis izendatuta, “geure historian irakasleentzat inoiz izan den Lanbide Plan onena” prestatu zuten, diosku Dominguezek. Eta ia hitz berberak erabiltzen ditu Antonio Molerok ideia horixe babesteko orduan. Borondate handiko irakasle haien soldata 3.000 pezetako kopurura igo zuten, eta aldi berean, eurentzako ikastaroak, birziklatzeko ikastaroak, antolatu zituzten. Aste Pedagogiko haietan ikuskatzaileek emandako aholkuak aditzen zituzten irakasleek beren prestakuntzan aurreratzeko. Irakasle izateko karrera unibertsitatearen mailara igo zuten, eta horrek duinago egin zuen irakaslearen irudia. Irakasle-gaiei eskatu zitzaien, une horretatik bertatik, batxilergoa amaituta edukitzea Ikastetxe Arruntetan izena eman baino lehen, azken hauetan pedagogia irakasteaz gainera ikastaro praktiko bat doan egiten baitzen. “Irakaslea pertsona jantziago bihurtu zen, herrietako intelektual bihurtu zen, eta baldintza kaskarretan lan egiten zuen arren, lana duinki atera zuen aurrera”, adierazten digu Consuelo Dominguezek.\nGisa honetan hasi zen ehuntzen garrantzitsuena ikaslea izango zuen, ikaslea eskolako protagonista izango zen, bere prestakuntzaren protagonista, hezkuntza sistema. Haurrak mendira irteten ziren ingurunea ikastera, ahaleginak egin ziren ikasgaiak buruz azaltzen zituzten haurren abesbatza aspergarrien lekuan eztabaida parte hartzaileak, pedagogikoak, bultzatzen; neskak eta mutilak ikasgeletan elkarrekin, berdintasunean hezteko, eta traumarik gabeko igarotze bat erraztu zen haurtzaindegitik unibertsitateraino. “Eskola eredu honetan haurrak euren gaitasunaren, jarreraren eta bokazioaren arabera atenditzen ziren, eta ez euren egoera ekonomikoaren arabera. Eta hori horrela izan zedin, hezkuntza publikoak finantzazioa izan zuen, eta hori ezin zuen ondo eraman eskola pribatuak” gogoratzen du Molerok. “Guztiak zuen Irakaskuntza Askearen Erakundearen kutsu pedagogikoa, huraxe izan zen Errepublikaren oinarria osatu zuen euskarri intelektuala. Nahiz eta eskola laikoago bat diseinatu zuen”.\nHalaxe da, laikoa eta batua, kontserbadoreen izu bihurtutako bi hitz. Konstituzioa onartuta, Fernando de los Ríos ministroak egin behar izan zion aurre berrikuntza nabari eta liskartsuenari: Jesusen Konpainiaren desegitea; ordena erlijiosoei debekatu egin zitzaien eskolak ematea, eta irakasleak ez zuen ikasgelan “nahitaez” erlijio eskola eman beharrik.\n“Neurri eztabaidagarria da askatasunean oinarritutako erregimen batean, baina, egia esateko, ez zen Konstituzioaz kanpokoa”, dio Molerok. “Garaiko Espainia agian ez zegoen aldaketa horietarako prestu”, esaten digu Dominguezek. Nolanahi den ere, ikastetxe erlijiosoak ordezkatzeko politikak huts egin zuen “ordena erlijiosoek eskubide zibilak aitortuak zituzten laikoen esku utzi baitzituzten ikastetxeak. Beste izen bat zuten baina gauza bera ziren. Izan ere, zentro pribatuak gehiago ziren 1935ean 1931n baino”. Eta ikastetxe pribatu horiei beren ideologia finkatzen utzi zitzaien.\nEskola batua deitua, kontserbadoreen artean hain izen txarra zuen eskola batua, ez zen, Moleroren arabera, “hezkuntza arloko Estatuaren monopolioa. Etenik gabeko hezkuntza zen, bidea errazten zuena eta jarraitua, beheko mailetatik gorakoetara iristeko”.\n1933an berriro ere izan ziren hauteskundeak. Emakumeek lehenengo aldiz zuten botoa emateko eskubidea, eta eskuina –Gil Robles buru zuen CEDA- iritsi zen boterera. Aurrerakoiek ikusten zuten nola desegiten zen aurrez diseinatutako sistema. “Eurek esaten zioten bereari biurteko zuzentzaile”, gogoratzen du Huelvako Unibertsitateko Historia Garaikideko irakasle Cristóbal Garcíak. Hezkuntzari bideratutako finantzazioa eten egin zen, eta neurri laikoak, bertan behera utzi ez bazituzten ere, murriztu egin zituzten.\n“Biurteko hartako politikak, aurreko neurriak murrizten, bertan behera uzten ez bazen, saiatu zen, dio Molerok. Baina, egiari zor, garai hartan abiarazitako bi ekimen ditu aipagarri: “Batxilergo plan ona eta emaitzak eman ez zituen eskolako berrikuntza teknikorako batzordearen osaera”. Orduan hasi zen Instrukzioko ministroen dantza: “Errepublikan zehar 16 izan ziren: epe ertainerako politikak egitea ezinezkoa zen egoera horretan”, deitoratzen du Molerok. Gero Fronte Popularra etorriko zen eta geroago Estatu kolpea, azken hau guztiz kaltegarria izango zena, luzaroan, hezkuntzarentzat.\nEgiteko Pedagogikoak eta Udako Eskolak\nHeziketa bat eman baino lehen Errepublikak jaten eman behar zien haurrei. Eta jantzi egin behar zituen. Kantinak eta ikastetxeetako arropategiak zeuden, eta Bartolome Cossiok lehendik abiarazitako Udako Eskolak berriro ere jarri ziren martxan. Haurrek itsasbazterrera eta mendira egiten zuten bidaia. Baina, batez ere, jan egiten zuten. “Bazen hamabost egunetan lau kiloko pisua irabazten zuenik ere”, esaten du alderdi hau sakon aztertu duen Consuelo Dominguezek, Historian doktoretza egina duenak.\nBazter utzi ezin zitezkeen premiazko neurriak hartu ziren, eta horiek dekretuen bidez ezarri ziren, Konstituzioa onartu zuten arte. Huelvako Unibertsitateko Historia Garaikideko irakasle Cristobal Garciak oso izpiritu erreformista dakusa haietako batzuetan: “Egin daitekeen iraultzaileena, jan-edatekoa erraztu ondoren, Egiteko Pedagogiko haiek osatzen zuten”: patronatu hartako presidente izan zen Cossio, herrietako zaharrenek ondo gogoratzen duten bezala. Kamioi txiki eta zaharretan auzo baztertuenetaraino iristen ziren herriz herriko liburutegi ibiltariak, zinema emanaldiak, antzerkiak, museo ibiltariak. Gizonezkoen artean %70 ezjakin hutsak ziren; askoz ere gehiago emakumeen artean. Egiteko Pedagogiko haietan poeta handiek, idazle eta irakasle gorbatadun eta maletadun ospetsuek, esku hartu zuten, eta herritarrek beren astoekin egiten zieten harrera kamioi txikiak iristen ez ziren lekuetaraino eramateko.\nIkastetxeak egin behar ziren, ikastetxe asko. Eta irakasle onenenik osatu. Horixe da 1931 eta 1933 bitartean, berrikuntza handien urteetan, Lehen Hezkuntzako irakasle eta zuzendari nagusi Rodolfo Llopisek (1885-1983) deskribatzen duen testuinguru historikoa. La revolución en la escuela obran (1933an argitaratua eta orain Biblioteca Nueva argitaletxeak faszikuluetan berrargitaratua), Llopisek bere egiteko politikoaren eta bere ekimenen eragile izan ziren ideien balantzea egiten du.\nEskolak. Ezjakintasunari aurre egiteko “bitarteko bakarra dago: eskola”. “Eskolak sortu, eskola asko. Eskolak erein. Haziak non, eskolak han. Leku orotan egon behar du haziak fruitua emateko lur emankorra”. “Eta eskolak zaindu egin behar dira irauten duten bitartean, babestu egin behar dira”. “Zaindu egin behar dira aurrera egin dezaten eta hobetu daitezen”.\nIrakaslea. “Eskolako arima da”. “Irakasle onik gabe, alferrekoa izanen da eskolaren alde egiten den oro”. “Haietaz guztietaz arduratu beharra zegoen, baina batez ere landa eremuetan ari zirenez”. “Herrialdeko beste sektoreetan ikusi nahiko genukeen zintzotasunez aitortzen zuten ez baldin bazuten gehiago eta hobe egiten bitartekorik ez zutelako zela, besterik irakatsi ez zietelako. Bazekiten gehiago egin zezaketela, eta ikasi egin nahi zuten”.\nIkuskaritza. “Lehen hezkuntzaren erreforma ez litzateke osoa izango Ikuskaritzaren lanak bere eraginkortasun maila gorenera iristea lortzen ez bazuen. (...) Azken herrirainoko eskolara iritsi beharra zegoen, eta eskolaren errealitateari buruzko informazio zehatza bildu beharra zegoen”.\nErlijioa. “Elizak guztia hartzen zuen garaitik irteten ari gara. Estatuak erlijio ofiziala zuen”. “Laikotasunari aurre egin nahi izan zaio erlijioaren ikasgaia baztertuta eskolatik morala kendu genuela esanez. Nola liteke gaur egun morala erlijioarekin parekatzea?”. “Eskola laikoak ez du moralaren aurreko prestakuntza bazterrera uzten. Gisa honetako arazoetan sakon pentsatzera behartzen du”.\nDolores Velasco Torres sortu zen El Saucejoko (Sevilla) nesken ikastetxea hormetako estaldurak altxatuta zeuzkan etxetzar bat zen 1920an. Dolores neskatxak 3 urte zituenean beste berrogei neskekin batean egin zituen lehenengo urratsak ikaskuntzan. Zorionekoa zen: aitona irakaslea zuen... Velasco familian lau belaunalditan zenbatzen diren 36 irakasleetatik bat.\nIkasleak motibatzeko xedean eta arreta beste nonbait ez galtzeko xedean, galdera baten atzetik beste galdera bat, ikasleen jakin-mina pizteko ahalegina, gelaren arreta erakartzeko argudio ezinezkoa... Lan zehatza eta indibiduala ahal denetan: “Ahal izan dudan guztietan problema bat ipini izan diot ikasle bakoitzari.... Nire osaba Antoniok egiten zuen bezala, harengandik asko ikasi baitut nik” gogoratzen du. Eta egun “jarduera osagarriak” izenaz ezagutzen diren jarduera horiek ere tarte handia kendu diote Lola Velascori bere eskola lanetan. Berak oso gustuko zuen pintatzea, brodatzea, jostea... Eta horixe irakatsi die bere eskolatik igaro diren milaka ikasleri; guztiak gonbidatzen zituen “zerbaitetan” zaletzen. “Denborak ez baitu meniarik eskaintzen”. “Gauzak egin egin behar dira, nola edo hala”, diosku behin eta berriz, eskolarentzat bizi ziren Errepublikako maisu eta maistra haiek gogoan dituela...\nBeste loturak erlazionatuak


astzadi: BAGUADAK ETA DORSALAK\nEzkumako argazkian bereiztu dezakegu, txorro korronteak banantzen dituen 3 franja termikoak. Gune bero bat (urdinez), Ekuadorean kokatua dagoena 2 txorro subtropikalen artean, beste gune epel bat, bi hemisferioko latitude erdialdean kokatzen dena (laranjaz) txorro korronte subtropikal eta polarraren artean, eta gune hotz bat eremu polarretan kokatuta dagoena (kolore moreaz).\nEzkerreko irudian ikusi daitekeen moduan, txorro korronteak ez doaz lerro zuzenean, ondulazioak jasatzen dituztelako. Ondulazio hauetan, Ekuador hurbilean dagoen aire beroa, eremu hotzetara sartzen da eta alderantziz, jatorri Polarra duen aire hotza eremu beroetara sartzen dena. Baguadak eta Dorsalak dira eta hauei esker, Ekuadorea hoztu egiten da eta Poloak berotu.\nLurraren oreka termikoarentzat mekanismo fundamentalak dira zeren eta baguada eta dorsal barik, Ekuadoreko zonaldeak askoz ere beroagoak izango ziran, neurri handiko eguzki irradiazioa jasota eta eremu Polarrak askoz ere hotzagoak, bizitzaren garapena oso zaila eginez.\nDorsalen barrualdean sistema antiziklonikoak garatzen dira eta baguada barrualdetan borraskak.\nPublicado por Goimeteo en 22:30\nEtiquetas: Baguada eta dorsalak , baguadak , dorsalak


Okupazioa luzatu eta Lurrama Arbonan antolatzea erabaki dute | Economía | GARA Euskal Herriko egunkaria\nOkupazioa luzatu eta Lurrama Arbonan antolatzea erabaki dute\nJoan zen ostegunean iragarri zuten ELB sindikatuak eta Lurzaindia elkarteak «lehengo garaipena». 79 eguneko okupazioari esker Arbonako 15 hektareako lursailaren salmenta bertan behera gelditzea lortu zuten. Atzo jakitera eman zutenez lursailaren okupazioari urriaren 24an emanen diote amaiera, bertan Lurrama azoka antolatuz.\nLaborantzak geroa baduela, baita Lapurdin ere, agerian jarri du okupazioak. «Arbonako borrokan azaleratu diren gogoetak Biarritzen udazken guztiz plazaratzen diren funtsezko galderekin» bat etortzen direlakoan, bertan eginen dute urriaren 24an Lurrama laborantzaren azoka.\nArbonako 15 hektareako lursailaren salmenta espekulatiboa gelditzea lortu ondoren, bilera egin zuten astelehen arratsaldean ELB sindikatuak eta Lurzaindia elkarteak okupazioari zer segida eman erabakitzeko. Maryse Cachenautek atzo goizean Euskal Irratietan jakitera eman zuenez, ekimenean parte hartu duten herritarrekin eztabaidatu ostean, urriaren 24ra arte okupazioarekin jarraitzea erabaki dute. Gauzak horrela, 120. egunera arte luzatuko dute protesta Berruetako lursailean.\nHorrekin batera, beste albiste bat ere eman zuen laborari itsasuarrak: okupazioari amaiera emanen dioten egunean, Lurrama herri laborantzaren azoka Arbonan antolatuko dute. Osasun krisia gertatu aitzin Biarrizko Irati erakustazokan egin zituzten Lurramako azkeneko edizioak, baina aurten azoka Arbonara eramateak logika osoa duela uste du Cachenautek, finean, bertan gauzatu den okupazioaren bitartez laborantza babesteko gogoa, «baita kostaldean ere» agerian geratu delako.\nLurrama elkarteak ere baieztatu zuen erabakia, ohar baten bidez, atzo arratsaldean. Agiri horretan elkarteak nabarmendu zuenez, «Arbonako borrokan azaleratu diren gogoetak Biarritzen udazken guztiz plazaratzen diren eztabaidak eta funtsezko galdera berak dira».\nHoriek aletuta, «ama lurraren defentsa, elikadura burujabetza, klimaren desafioei aurre egiteko hurbileko laborantza elikatzaile baten mantentzea, eta tokiko politika iraunkor eta eraginkorrak bultzatzea» aipatu zituek bere oharrean Lurrama elkarteak.\nSafer, balizko erosle «onena»\nIragan irailaren 9an, okupazioak 79 egun bete zituen egunean, protestari esker lursailaren salmenta espekulatiboa oztopatzea lortu zutela iragarri zuten ELB sindikatuko eta Lurzaindia elkarteko kideek Arbonan. Agerraldi horretan Dominique Amestoy erretretan den laborariak zehaztu zuenez, 3,2 milio euroan itxi zen salmenta operazioa bertan behera gelditu da «eroslea, Diane de l'Espee, erretiratu egin delako, betirako».\nCachenautek atzo defendatu zuenez, laborantzako lurrak Safer egiturak eskuratzea litzateke «irtenbiderik onena». Anartean, erakundeen sostengua bildu duen protestak tinko segituko du urriaren 24ra bitarte Berruetako lursail okupatuan.


About: Vatikano Hiria\nVatikano Hiria (italieraz, Stato della Città del Vaticano) —Vatikanoa edo Egoitza Santua ere deitua— munduko estaturik txikiena da (0,44 km²), Eliza Katolikoaren hiriburu eta egoitza nagusia. Erromako (Italia, Europa) hiriaren barnean dagoenez, herrialde itsasgabea da. Estatu-burua Aita Santua da. Mila biztanle izanik, munduan jende gutxien duen estatua da. Egoitza Santuaren menpekoa da (latinez, Sancta Sedes) eta bertan daude Jauregi Apostolikoa (Aita Santuaren egoitza) eta Erromatar Kuria. Sarritan Egoitza edo Aulki Santua eta Vatikano Hiria nahasten badira ere, argi bereizi behar dira: Aulki Santua Eliza Katolikoko zuzendaritza gunea da; Vatikano Hiria, aldiz, estatu independentea (nahiz eta Aulki Santuak, Nazio Batuen Erakundeko begiralea denez, ez duen NBErekin harreman zuzenik). (eu)


kritiken hemeroteka » Geure buruarentzako oparia\n« Dinesenen bost bitxi | Iraganaz »\nOrhipean / Xamar / Pamiela, 1992\nGeure buruarentzako oparia Xabier Mendiguren / Argia, 1992-04-12\nEz dut liburu honetako testu eta marrazkien egilea, Xamar alegia, ezagutzen, biok ere aldizkari honen laguntzaile garen arren, eta hala ere, atrebentziaz, nere zorionik beroenak eman nahi nizkioke egin duen lana dela eta.\nZer da Orhipean? Gure herriarekiko amodio sutsuaren emaitza. Herri-maitasunak Euskal Herria ahalik sakonen ezagutzera eraman du egilea, eta ezagutza honetatik sortu da nonbait obra hau.\n120 orri handitan zehar eta 30 atal laburretan zatituta, hitz eta irudi, Euskal Herriaren ikuspegi oso bat ematen digu, derrigor laburra eta pertsonala, baina dudarik gabe zabala; besteak beste, arkeologi kontuak, historia, hizkuntzalaritza, arkitektura, etnologia, erlijioa, mitologia, ekonomia, folklorea, literatura eta beste aztertzen ditu orriotan. Gai hauetako edozeinetan aditua denak ez du seguruenik deus berririk kausituko bere arlo horretan —ez bait da hori izan egilearen asmoa—, baina bai ikasiko hainbat gauza jakingarri beste sail askori buruz, eta denen artean Euskal Herri zahar-berri eta ederrago bat azalduko zaio begien aurrean.\nEsan beharra dago, hemengo Euskal Herri hau neurri handi batean oraintsu artekoa dela, tamalez eta ondikotz ez oraingoa. Tresna, errito, sinesmen, bizibide eta kultur agerpen zaharrak ditu egileak maiteen, honez gero galduxe eta maiz aski arras galduak direnak. Ohitura zaharrekin batera, horiei lotutako ahozko literaturaren aipaldi sarriek are atseginago egiten dute irakurketa, zinezkoago euskaldunen gorputz eta arimaren interpretazioa.\nOparitzeko moduko liburua duzu hau, irakurle, eta nori oparitu ez baduzu, zeure buruari ematea opa dizut; hainbat sabeleko min eragiten digun herri hilurran hau ederrets dezagun, edo, hitzaurrea egin duen Txepetxen esaldia gogoratuz, gure iragan miragarri harentzat etorkizuneko segidaren bat asma dezagun.


20.Korrika - - Anboto.org\nKatalamixon 2017-04-08 00:15\nAbadiñoko Katalamixon Aisialdi Elkarteak 20.KORRIKAN 2132.kilometruen hartu dau testigue. Kuadrilla ederra batu gara, giro itzela sortu dogu eta korrika heldu danien sudurrek jantzi eta tipi tapa tipi tapa Apataraino heldu gara!\nKorrikan ostien Zelaietako frontoien MALETA SIKU antolatute euki dogu. Korrika berandu ibili danez, gu be berandu ibili gara, baina dana arin arin preparau eta jendetzie batu da frontoien danok batera korrikan jaixaz aurrera jarraitzeko. Afal ostien KATALAdj hasi da eta dantza eta dantza ibili gara gelditzen izen jakuzen inder apurrek total gastau arte.\nKATALAMIXON AISIALDI ELKARTETIK eskerrak emon nahi doguz, izen be oso pozik gauz gugaz frontoira afaltzen eta dantza eitten animau dan jentiegaz. Beraz, eskerrik asko herritarroi! Gero eta gehixauk osatzen dogu KATALAMIXON! AUPA GU!


MENDIKOLORE: GRAN TUC DE COLOMERS 2933 mt Espotetik (Plá de Pierrot)\nGRAN TUC DE COLOMERS 2933 mt Espotetik (Plá de Pierrot)\nESPOT. Monteixotik bueltan, Sant Maurici-ra igotzeko taxiei buruzko informazioa lortzera joan gara, bihar Tuc de Colomers egiteko asmoa baitugu. Goizeko 9etan hasten direla esan digute, eta hori oso berandu da guretzat.\nDuela 29 urte ibili ginen hemen, Sant Maurici inguruko mendiak egiten, Encantats, Peguera, Monestero, Subenuix, Bassiero. Orduan ez zegoen inongo arazorik kotxez igotzeko lakura. Orain, ordea, ezin da. Ba, goiz altxatu eta Plá de Pierrot aparkalekura igoko dugu kotxez, eta handik abiatu oinez.\n2016-08-12 Esan bezala, Pierrot-en utzi dugu kotxea eta bagoaz Sant Maurici-runtz. Bidea oso ondo egokituta dago eta paraje dotoreak igarotzen ditu ibaiaren ertzetan. Errepidea ez du ezertarako ikutzen.\nEncantats mendiak ditugu aurrean. Eguraldi bikaina daukagu eta honek segurtasun handia ematen digu, ibilaldia luzea delako.\nSant Maurici-ra heldu baino lehen dagoen baseliza, eta iturria bere ondoan.\nGu ez gara Sant Maurici bertara heldu behar. Apur bat lehenago, Mallafré aterpera doan bidea hartuko dugu, eta ondoren Portarró d'Espot. Honeraino 50 bat minutu behar izan ditugu.\nEta azpian, Mallafré aterpea.\nEncantats atzean uzten.\nSant Maurici lakua.\nBide ertzean ere gauza politak ikusten dira. Orein bikotea ere ikusi dugu bidea zeharkatzen gure aurrean, baina azkarregi zihoazten... Dena dela, sentipen ederrak dira.\nAmitges eta Bassiero.\nEncantats. Portarró-ra heldu arte atz\nean izango ditugu.\nGutxiago falta zaigu Portarró-ra heltzeko. Hau Parke Nazionaleko bidea da, eta oso ondo dago balizatuta eta egokituta. Mendizale dexente dabil, gehienak aterpeen arteko zeharkaldiak egiten.\nZuhaitz lehor baten azpitik igarotzen.\nEgurrezko oinzubiak hezeguneak zeharkatzeko. Han goian dago Portarró d'Espot.\nPortarróra heltzen eta, oraingoz, agur esaten Encantats-ei.\nPORTARRO D'ESPOT. Hemendik ikusten dugu lehen aldiz Gran Tuc de Colomers, eta oso urruti dago. Guk hemen, Estany Llong-era doan parkeko bidea utzi eta, metro batzuk jetsi ondoren, eskuinera hartuko dugu, mugarriz adierazitako bidezidorretik. Hemendik aurrera ez dugu inor ikusiko, berriz hona itzuli arte.\nZoom-arekin, gure helburua eta igoko dugun korridora.\nEstany Llong oso behean utziko dugu.\nHau da aurrean daukagun zeharkaldi luzea Bergús lakura lehenbizi, eta ondoren gure mendira igarotzeko.\nOso behean uzten ari garen Redó lakuko irlatxoa.\nBi lakuak, Redó eta Llong atzean.\nPortarró atzean utzi eta Pic del Portarró-ren azpitik goaz. Atzean, Subenuix.\nAltuera batere irabazi gabe egin dugun zaharkaldi luzea, Bergús lakuaren urak Redó-ra erortzen diren urjauzietan bukatzen da.\nAtzera begira, Pic del Portarró eta izen bereko lepoa.\nOndo dekoratuta agertzen zaigu zerua.\nBergús lakua, izen bereko mendiaren azpian. Itzultzerakoan gozatuko dugu gehiago.\nBergús lakutik gora malda asko tentetzen da. Mugarriak jarraitzen.\nColomers-en azpian gaude. Hemen, blokeen artetik doazen mugarri batzuk jarraitu ditugu, eta ez da ideia ona izan. Bide egokiena eskuinetik dihoa. Gero, jeisterakoan, hortik itzuli gara eta askoz erosoagoa egin zaigu.\nBaina behin sartuta, blokeak gainditzen jarraitu dugu korridorera heldu arte. Atzean, erdian ikusten da Portarró. Lekutan geratzen da.\nKorridorea igotzen. Gogorra. Gure ezkerreko hormari lotuta igo dugu. Jetsiera beste aldetik egingo dugu.\nLepora heldu eta artalde handia dugu ongietorria ematen.Beste alderuntz, Contraix lakua eta mendia, Punta Alta, Besiberri mendilerroa, Aneto eta Maldito mendiak.\nLepoan. Hemendik oso gertu daukagu tontorra.\nTontorrera heltzen, aurrean aipatutako mendiekin.\nIpar Besiberri, Mulleres eta Tempestades-Aneto-Malditos-Maladeta atzean.\nColomers zirkoa eta Pass'Aran egin genuenean igotako hiru mendi eder. Pass´Aran\nPortarró d'Espot-era begira, Bergús lakua, Pic del Portarró, Subenuix, Peguera, Monestero,... Guk egin dugun ibilbidea.\nGRAN TUC DE COLOMERS (2933m). Oso pozik gaude. Nahiz eta jetsiera luzea geratu, gustora gaude egindako igoerarekin. Urruti geratzen da mendi hau, eta 3000 metro ez dituela nabaritzen da. Bakar bakarrik gaude, Maineran bezala. Argi dago Sant Maurici parkeko toki asko ez daudela masifikatuta...\nLac Major de Colomers eta Aterpea. Hau Baños de Tredós alde da, Colomers-eko zirkoa.\nContraix mendian egon ginenean ere\nCONTRAIX 2011ko abuztuan bakarrik egon ginen. Orduan, Cavallers eta Ventosa i Calvell-etik egin genuen igoera.\nPaisaiaz eta tokiaz gozatu ondoren, jeisteko ordua da. Lepora jeisten.\nAzken begirada Contraix, Punta Alta eta Malditoei.\nLepotik behera, bide erosoagoa jarraitzen orain.\nZati gogorrena jetsi ondoren.\nBergús lakura jeisten, tontorra atzean.\nHezeguneak lakua baino apur bat gorago.\nBergús lakuan. Izugarrizko tokia iruditu zaigu. Hemen ez dago jendetzarik, bakar bakarrik gaude. Ingurua espektakularra. Geratzeko tokia...\nMorto eta Subenuix mendiak lakuan bikoiztuta. Ezkerrean, Peguera.\nRedó lakuaren gaineko zeharkaldian.\nPortarró d'Espot-era heltzen. Orain Colomers, lehen baino urrutiago dagoela iruditzen zaigu.\nHodei dotoreak sortu dira Subenuix eta inguruko mendiak apaintzeko.\nPortarró-tik behera Parkeko bide ona jarraitzen.\nEncantats berriz begibistan. Politak dira!\nSant Maurici lakua. Azkenean 10 ordu egin ditugu guztira ibilaldi gogor baina oso ederra egiteko. Asko gozatu dugu.\n2016-08-13 Gaur atsedena hartuko dugu, eta turismo apur bat egiteko erabili Benasque-ra bidean. Salardú-ko eliza (Aran) eta Aneto eta Malditoak atzean.\nAneto herritik Llauset urtegira igoko dugu. Oraindik goian dago urtegiko presa. Vallibierna-ren alde hau ez dugu ezagutzen eta gaur da eguna.\nVallibierna mendiak Llauset urtegian bikoiztuta.\nEta azkenean Benasque-ra heldu gara. Emakumeak boloetan. Bihar ea egiten dugun 3000ko mendi berriren bat, batzuk geratzen zaizkigu eta.\nEgilea: Mendikolore ordua: 13:47


Martxan dira Kanala auzoko semaforoak - Deia\nMartxan dira Kanala auzoko semaforoak\nGautegiz Arteaga eta Sukarrietako Udalek, Aldundiarekin batera, gunearen bide-segurtasuna bermatu nahi dute\ni. f. / sukarrieta 02.08.2021 | 00:18\nKanalan ezarritako semaforoetako bat. DEIA\nKanalan ezarritako semaforoetako bat.\nKanalan ezarritako semaforoetako bat. Argazkia: DEIA\nGautegiz Arteagako eta Sukarrietako udalek, Bizkaiko Foru Aldundiagaz batera, BI-3234 errepidean zehar, Kanala auzoan, "trafikoa baretzeko sistema jarri dute martxan aste honetan", semaforoen eta oinezkoentzako pasabideen bidez. Hauek dira toki-administrazioek dituzten helburuak: "trafikoa baretzea, bereziki trinkoa udan, auzotarren eta inguruaz gozatzera doazen pertsona ugarien bide-segurtasuna hobetzea, eta trafikoak ingurumenean daukon eragina murriztea".\nKanala auzoa Sukarrieta eta Gautegiz Arteaga udalerrietakoa da, eta bertan martxan daude dagoeneko oinezkoentzako lau pasabide, pultsadorea daukaten semaforoekin eta aurreabisu-semaforo bat ere. "Trafiko sistema berria aste honetan jarri dute martxan, uda garaian, izan be, trafiko fluxua gehiagotu egiten da udan". Asko eta asko Ibarrangelun diren Laida eta Lagako hondartzetarako bidea erabiltzan dute, eta arriskuak saihesteko aldera jarri dituzte semaforoak. "Bizkaiko Foru Aldundiari eskerrak emon nahi dizkiogu Kanalako zeharbideko segurtasuna hobetzeko egin diogun eskaerari erantzuteagatik, benetan beharrezkoa zelako inguru horretako trafikoa baretzea", azaldu dute Gautegiz Arteaga eta Sukarrietako alkateek, Juan Felix Naberanek eta Erruki Goirienak hurrenez hurren. "Orain, hondartzetarako zirkulazioaren intentsitateagatik eta, denboraldiaz kanpo, jende gutxi ibiltzen den errepidea denez, pertsona batzuek azeleragailua gogor zapaltzen dutelako. Hemendik aurrera, inguruko bizilagunek arrisku barik igaro dezakete errepidea. Gainera, bide hau udan askotan erabiltzen da, eta trafikoa baretzeko sistema barriagaz, ibilgailuek moteldu egin behar dabe martxa, beraz, segurtasuna irabaziko dogu", diotenaren arabera.\nBizkaiko Foru Aldundiak jarri ditu semaforoak eta baita obra zibila egin, hau da, zerbitzuak, hoditeria elektrikoak eta konexioak eta "BI-3234 errepidearen zatia egokitzeak, Sukarrietako eta Gautegiz Arteagako udalek egin dtee lankidetzan". Lan hauek Urdaibaiko Bioferaren Erreserbaren Patronatuak (Eusko Jaurlaritza) garatzen duen Kanala auzotik Lagako eta Laigako hondartzak lotuko dituen "oinezkoentzako bideko obrekaz koordinatu dira", alkateek jakinarazi dutenez.\nTrafiko Zuzendaritzak 49 zaintza eta kontrol kanpaina egingo ditu aurten.


Euskararen lurralde osoan izango da Bertsolari Txapelketa Nagusia lehen aldiz — Bertsolari Txapelketa Nagusia 2017\nBaigorri, Segura, Leitza, Zalla, Zumaia, Tolosa, Bastida, Irun, Maule-Lextarre, Durango, Amurrio, Donibane Lohizune, Iruñea eta Barakaldo izango ditu helmuga Bertsolari Txapelketa Nagusiak. Uda aurretik iragarri moduan, irailaren 23an abiatuko da eta abenduaren 17an amaituko.\nHala, lehen aldiz aldi berean izango da txapelketa euskararen zazpi lurraldeetan: "Modu batera edo bestera bertsolaritza presente dago guztietan eta horren isla da aurtengo Txapelketa Nagusia", azaldu du Jokin Castaños Bertsolari Txapelketa Nagusiko talde antolatzaileko kideak gaur goizean egindako agerraldian. Iñaki Muruak Euskal Herriko Bertsozale Elkarteak gaineratu du "errealitate baten isla da, bertsolaritza bizirik baitago eremu horretan".\nGaur goizeko hamaiketan Bilbon Euskaltzaindiak duen egoitzan egin du Bertsozale Elkarteak txapelketa aurkezteko prentsaurrekoa. Bertan parte hartu dute, aipatutako Jokin Castaños eta Iñaki Muruaz gainera, lurraldeetako bertsozale elkarteetako lehendakariek: Alaitz Rekondo, Asier Ibaibarriaga, Ekaitz Elorriaga, Saroi Jauregi eta Xumai Murua, Nafarroako, Bizkaiko, Arabako, Gipuzkoako eta Bertsularien Lagunak – Lapurdi, Baxenabarre eta Xiberoa- elkarteetako lehendakariek, hurrenez hurren.\nHain zuzen, Alaitz Rekondok agerraldiaren hasieran gogorarazi du "bere ikusgarritasunean Txapelketa Nagusia ez da lau urtetik behin egiten den ekimen isolatu bat, urte luzez eta egunez egun Euskal Herriko herrialde guzietan bertsolaritza bultzatzen ari garen hainbat eragileren lanaren ondorioa da". Hala, hezkuntza arautuan bertsolaritza lantzeko abian den egitasmoa, bertso eskolak, ikerkuntza proiektuak, Xenpelar Dokumentazio Zentroa zein bertsolaritzaren hedapenerako bideak mahai gaineratu ditu Rekondok.\n43 bertsolari, 18 gai jartzaile eta 20 epaile\nJokin Castañosek eman ditu txapelketaren inguruko xehetasunak: "Unai Iturriagak ez du izena eman eta finalista denez ez du ordezkorik izango eta Iñaki Gurrutxagak uko egin dio parte hartzeko aukerari eta Felix Zubiak abestuko du bere ordez". Final laurdenak, finalaurrekoak eta finala izango ditu txapelketak: “finalaurrekoak bi fasetan jokatuko dira eta bi faseen artean puntu gehien lortzen dituzten zazpi bertsolariak pasako dira finalera”. Finalaurrekoetatik sailkatutako zazpiak eta Amets Arzallus egungo txapelduna izango dira Barakaldoko finalean.\nSarrerak jada salgai\nwww.bertsosarrerak.eus atarian salgai dira sarrerak. Final laurdenetako sarrerak denontzat daude jada eskuragai eta finalaurrekoak eta finalekoak bazkideentzat daude soilik urriaren 2ra arte. Bestalde, bazkideek lortu ahal izango dute bakarrik abonamendua. "Txapelketa honetan onura gehiago eskaini nahi izan diegu gure bazkideei, haien inplikazioa eta ekarpena eskertzeko modurik onena dela iruditzen baitzaigu. Izan ere, Bertsozale Elkarteko bazkideak dira gaur aurkezten dugun Bertsolari Txapelketa Nagusi honen eta Bertsozale Elkarteak aurrera eramaten dituen bestelako hamaika ekimenaren sostengurik handi, fidel eta ezinbestekoena", azaldu du Muruak. Era berean, salmenta guneak ere izango dira Euskal Herri osoan zehar, sarrera arruntak erosteko.\nHalaber, urtean zehar Bertsozale Elkartearen jarduera babesten duten erakundeak aipatu eta eskertu ditu Bertsozale Elkarteko lehendakariak, eta baita bere jarduera ezagutzera emateko bozgorailu lana egiten duten hedabide laguntzaileak ere.\nTxapelketari buruzko ataria prest dago www.bertsozale.eus webgunean; ohiko informazio praktikoaz gain, bertsogintzaren inguruko hausnarketak bilduko dira alor ezberdineko adituen eskutik: Harkaitz Cano idazlea, Uxue Alberdi bertsolaria edo Mateu Xuri glosadorea dira horietako batzuk.\nBestalde, jarraipen zabala egingo zaio www.bertsoa.eusen ere eta Bertsozale Elkarteak ekoitzi eta ETB1en eskaintzen den Hitzetik Hortzera telebista saioak txapelketarekin ekingo dio irailaren 24an ikasturte berriari; horri gehitu behar zaio kate berean astelehenetan eskainiko den Aulki Jokoa telebista programa.\nBertsozale Elkarteetako lehendakariak eta Bertsolari Txapelketa Nagusiko talde antolatzailearen ordezkaritza, aurkezpenean. / Iturria: XDZ


Adelaide Darraspe: "Atzerriak aukera ematen du jendea ezagutzera irekiago egoteko" - Arrosa\nAdelaide Darraspe: “Atzerriak aukera ematen du jendea ezagutzera irekiago egoteko”\nMaitemindu zelako itzuli zen herrira Adelaide Darraspe, eta eskuz eginiko altzariekin apaindu zuen Urruñan zabaldu zuen Martxuka denda. Ondoren euskal artisauen lanei balioa aitortzeko merkatua sortu zuen. Hiru urte igaro dira etxera itzuli zenetik. Baina Montrealen igarotako urteak ez ditu ahaztu, eta ez du mundua ezagutzeko gogorik galdu. Australiatik itzuli berritan harrapatu dute Radiokulturako lagunek, eta haiei azaldu die herrian berriz erroturik dagoela baina beti edukiko duela begirada mundura zabalik.\nPosted in ZebrabideaTagged #adelaide darraspe #artisau #australia #balio #elkarrizketa #errotu #herri #lan #martxuka #merkatu #mundu #portada #radiokultura\nPOTTO: Bizkaiko Bertsolari txapelketak azken kanporaketa, Zaldibarren\nEkonomia | Kapitalismo inklusiboa eta gizarte-ekonomia, Euskal ekonomia %5,5 hazi da 2021ean eta Aberatsen fortuna bikoiztu egiten da\n“Oinherri, Herri Hezitzailea”ren herrien arteko topaketen berri, Urtxintxa eskolako lagunen eskutik\nIban Zaldua idazlea, Gora Gasteiz dinamikaz


2+2=5? -> MATE + MATE = LITERATURA?: ITAKA (Xabier Artola_2012-2-11)\n"Bost zentimetro" idatzi zuen orri zuriaren gainean. Eta leihotik begira jarraitu zuen. Hotz egiten zuen, izotza ekarriko zion ilunak gauari. Argazkia aterako lioke gustura zuritasunaren gardentasunari. Bitxia iruditzen zitzaion beltzak zuria margotzea. "Bost zentimetro" irakurri zuen berriro orri zuriarean gainean, "bost zentitmetro neurtzen ditu argiak itzaletan". Eta leihotik begira jarraitu zuen berriro. "Argia itzaletan ez da ez argi eta ez itzal" esana zion lagun batek aspaldian. Eta ordutik urteak zeramatzan leihotik begira, argia itzaletan edo itzala argitan egoten zen ikertzen, garbi baitzuen argia argiarena eta itzala itzalarena ez zirela. Bost zentimetro neurtzen zizkion zalantzari argia itzaletan zalantza huts baino ez zela konturatu zenetik. Dardara iheskorra zen argia itzaletan, eta dardara iheskor guztiek bost zentimetroko neurria izaten dutenez, bost zentimetrora hurbiltzen zen argiaren bila zebilen. Lotan harrapatu zuen... argia, itzal arteko iluntasunean gauak zenbat neur zezakeen itzalari galdetu zion momentuan.\nItzalak duen argia zukutuz hozka egin genion otsailaren hamaikako saioari Xabier Artola argi-lagun hartuta. "Argi itzalen neurria" (Elkar) liburuaz eta informatikaz eta ipuingintzaz eta Alkizaz eta... irribarre bihurriez hizketan aritu ginen. Besteak beste. Eta besteak beste da argiak bere baitan bildu dezakeen itzal guztia. Hau da, infinitua.\nEzkaratzean Joxe Mari Gabiria izan genuen zain, asto gainean, Ollorako bidea erakusteko prest eta Joxe Goikoetxearekin izotz beltzetan irristan ibili ginen. Azken kantuari Igor Barreroren piano doinuekin eman genion pott, eta hasi, larunbateroko lagun handiaren ahotsarekin hasi genuen saioa, Patxi Ezkiagarekin.\nSaioari hozka egin nahi izanez gero... egin klik!\nNi, Irati orain 15:08